
	维基百科條目：碧雞漫志


宋王灼撰。灼有《糖霜譜》，已著錄。是編詳述曲調源流。前七條爲總論，述古初至唐、宋聲歌遞變之由。次列涼州、伊州、霓裳羽衣曲、甘州、胡渭州、六么、西河、長命女、楊柳枝、喝馱子、蘭陵王、虞美人、安公子、水調歌、萬歲樂、夜半樂、何滿子、淩波神、荔枝香、阿濫堆、念奴嬌、清平樂、雨淋鈴、菩薩蠻、望江南、麥秀兩岐、文漵子、後庭花、鹽角兒，凡二十八條。一一溯得名之緣起，與其漸變宋詞之沿革。蓋《三百篇》之餘音，至漢而變爲樂府，至唐而變爲歌詩。及其中葉，詞亦萌芽。至宋而歌詩之法漸絕，詞乃大盛。其時士大夫多嫻音律，往往自製新聲，漸增舊譜。故一調或至數體，一體或有數名，其目幾不可殫舉。又非唐及五代之古法。灼作是編，就其傳授分明，可以考見者，核其名義，正其宮調，以著倚聲所自始。其餘晚出雜曲，則不暇一一詳也。迨金、元院本既出，並歌詞之法亦亡。文士所作，僅能按舊曲平仄，循聲填字。自明以來，遂變爲文章之事，非復律呂之事，並是編所論宮調亦莫解其説矣。然其間正變之由，猶賴以略得其梗概，亦考古者所必資也。其辨霓裳羽衣曲爲河西節度使楊敬述所獻，唐明皇爲之潤色。援白居易鄭嵎詩注爲證，一掃月宮妖妄之説。又據譜謂是曲第一至第六疊皆無拍，證唐史載王維論按樂圖霓裳第三疊初拍之訛。持論極爲精核。他如虞美人曲，諸説各別。《河滿子》曲，一事異詞者，皆闕其所疑，亦頗詳慎。至念奴嬌，偶以古人爲名，亦猶戚氏之例，本不出於天寶。灼特以當時誤稱唐曲而辨之，理宜附錄，不當雜列古曲之中。鹽角兒既據嘉祐雜誌謂出於梅堯臣，則未可附於古曲。且鹽乃曲名，隋薛道衡集有昔昔鹽，唐張鷟朝野僉載有突厥鹽，可以互證。乃市鹽得於紙角上，已爲附會。且紙角幾許，乃能容一曲譜，亦不近事理。是則氾濫及之，不免千慮之一失矣。	[image: Documentation for the TextInfo template.]版本

参见：碧鷄漫志 (四庫全書本)



四庫全書總目提要

	四庫全書總目提要


序


乙丑冬，予客寄成都之碧雞坊妙勝院，自夏涉秋，與王和先、張齊望所居甚近，皆有聲妓，日置酒相樂，予亦往來兩家不厭也。嘗作詩云：「王家二瓊芙蕖妖，張家阿倩海棠魄。露香亭前占秋光，紅雲島邊弄春色。滿城錢癡買娉婷，風捲畫樓絲竹聲。誰似兩家喜看客，新飜歌舞勸飛觥。君不見東州鈍漢髮半縞，日日醉踏碧雞三井道。」予每飲歸，不敢徑臥，客舍無與語，因旁緣是日歌曲，出所聞見，仍考歷世習俗，追思平時論説，信筆以記。積百十紙，混羣書中，不自收拾。今秋開篋偶得之，殘脫逸散，僅存十七，因次比增廣成五卷，目曰《碧雞漫志》。顧將老矣，方悔少年之非，游心淡泊，成此亦安用？但一時醉墨，未忍焚棄耳。

己巳三月既望覃思齋序




卷一



歌曲所起

或問歌曲所起。曰：天地始分，而人生焉，人莫不有心，此歌曲所以起也。《舜典》曰：「詩言志，歌永言，聲依永，律和聲。」《詩》序曰：「在心爲志，發言爲詩，情動於中而形於言。言之不足，故嗟嘆之，嗟嘆之不足，故永歌之，永歌之不足，不知手之舞之，足之蹈之。」《樂記》曰：「詩言其志，歌咏其聲，舞動其容，三者本於心，然後樂器從之。」故有心則有詩，有詩則有歌，有歌則有聲律，有聲律則有樂歌，永言即詩也，非於詩外求歌也。今先定音節，乃製詞從之，倒置甚矣。而士大夫又分詩與樂府作兩科。古詩或名曰樂府，謂詩之可歌也。故樂府中有歌、有謠、有吟、有引、有行、有曲。今人於古樂府，特指爲詩之流，而以詞就音，始名樂府，非古也。舜命夔教冑子，詩歌聲律，率有次第。又語禹曰：「予欲聞六律、五聲、八音，在治忽，以出納五言。」其君臣《賡歌》、《九功》、《南風》、《卿雲》之歌，必聲律隨具。古者采詩，命太師爲樂章，祭祀、宴射、鄉飲皆用之。故曰：正得失，動天地，感鬼神，莫近於詩。先王以是經夫婦，成孝敬，厚人倫，美教化，移風俗。詩至於動天地，感鬼神，移風俗，何也？正謂播諸樂歌，有此效耳。然中世亦有因筦弦金石造歌以被之，若漢文帝使慎夫人鼓瑟，自倚瑟而歌，漢魏作三調歌辭，終非古法。


歌詞之變

古人初不定聲律，因所感發爲歌，而聲律從之，唐虞三代以來是也，餘波至西漢末始絕。西漢時，今之所謂古樂府者漸興，晉魏爲盛，隋氏取漢以來樂器歌章古調併入清樂，餘波至李唐始絕。唐中葉雖有古樂府，而播在聲律則尠矣，士大夫作者，不過以詩一體自名耳。蓋隋以來今之所謂曲子者漸興，至唐稍盛，今則繁聲淫奏，殆不可數。古歌變爲古樂府，古樂府變爲今曲子，其本一也。後世風俗益不及古，故相懸耳。而世之士大夫亦多不知歌詞之變。


古者歌工樂皆非庸人

子語魯太師樂，知樂深矣。魯太師者亦可語此耶？古者歌工、樂工皆非庸人，故摯適齊，干適楚，繚適蔡，缺適秦，方叔入河，武入漢，陽襄入海，孔子錄之。八人中，其一又見於《家語》。孔子學琴於師襄子，襄子曰「吾雖以擊磬爲官，然能於琴，今子於琴已習」是也。子貢問師乙：「賜宜何歌？」答曰：「愛者宜歌《商》，溫良而能斷者宜歌《齊》，寬而靜、柔而正者宜歌《頌》，廣大而靜、疏達而信者宜歌《大雅》，恭儉而好禮者宜歌《小雅》，正直而靜、廉而謙者宜歌《風》。」師乙，賤工也，學識乃至此。又曰：「歌者上如抗，下如墜，曲如折，止如槁木，倨中矩，勾中鉤，纍纍乎端如貫珠。」歌之妙不越此矣。今有過鈞容班教坊者，問曰：「某宜何歌？」必曰：「汝宜唱田中行、曹元寵小令。」


漢初古俗猶在

劉項皆善作歌，西漢諸帝如武宣類能之。趙王幽死，諸王負罪死，臨絕之音，曲折深迫。廣川王通經，好文辭，爲諸姬作歌尤奇古。而高祖之戚夫人、燕王旦之華容夫人兩歌，又不在諸王下，蓋漢初古俗猶在也。東京以來，非無作者，大概文釆有餘，情性不足。高歡玉壁之役，士卒死者七萬人，慚憤發疾，歸使斛律金作《勅勒歌》。其辭略曰：「山蒼蒼，天茫茫，風吹草低見牛羊。」歡自和之，哀感流涕。金不知書，能發揮自然之妙如此，當時徐庾輩不能也。吾謂西漢後，獨《勅勒歌》暨韓退之《十琴操》近古。


荊軻《易水歌》

荊軻入秦，燕太子丹及賓客送至易水之上，高漸離擊筑，軻和而歌，爲變徵之聲，士皆涕淚。又前爲歌曰：「風蕭蕭兮易水寒，壯士一去兮不復還。」復爲羽聲慷慨，士皆瞋目，髮上指冠。軻本非聲律得名，乃能變徵換羽於立談間，而當時左右聽者，亦不憒憒也。今人苦心造成一新聲，便作幾許大知音矣。


古音古辭亡缺

或問：元次山補伏羲至商十代樂歌，皮襲美補九夏歌，是否？曰：名與義存，二子補之無害。或有其名而無其義，有其義而名不可強訓，吾未保二子之全得也。次山曰：「嗚呼！樂聲自太古始，百世之後，盡亡古音；樂歌自太古始，百世之後，遂亡古辭。」次山知之晚也。孔子之時，三皇五帝樂歌已不及見，在齊聞《韶》，至三月不知肉味。戰國秦火，古器與音辭亡缺無遺。


自漢至唐所存之曲

漢時雅鄭參用，而鄭爲多。魏平荊州，獲}}漢}}雅樂，古曲音辭存者四，曰：《鹿嗚》、《騶虞》、《伐檀》、《文王》。而左延年之徒以新聲被寵，復改易音辭，止存《鹿鳴》一曲，晉初亦除之。又漢代短簫鐃歌樂曲，三國時存者，有《朱鷺》、《艾如張》、《上之回》、《戰城南》、《巫山高》、《將進酒》之類，凡二十二曲。魏吳稱號，始各改其十二曲。晉興，又盡改之，獨《玄雲》、《釣竿》二曲名存而已。漢代鼙舞，三國時存者，有《殿前生桂樹》等五曲，其辭則亡。漢代胡角《摩訶兜勒》一曲，張騫得自西域，李延年因之更造新聲二十八解，魏晉時亦亡。晉以來新曲頗眾，隋初盡歸清樂。至唐}}武后}}時，舊曲存者，如《白雪》、《公莫》、《巴渝》、《白紵》、《子夜》、《團扇》、《懊憹》、《石城》、《莫愁》、《楊叛》、《烏夜啼》、《玉樹後庭花》等，止六十三曲。唐中葉，聲辭存者，又止三十七，有聲無辭者七，今不復見。唐歌曲比前世益多，聲行於今、辭見於今者，皆十之三四，世代差近爾。大抵先世樂府，有其名者尚多，其義存者十之三，其始辭存者十不得一，若其音則無傳，勢使然也。


晉以來歌曲

石崇以《明君曲》教其妾綠珠，曰：「我本漢家子，將適單於庭。昔爲匣中玉，今爲糞土英。」綠珠亦自作《懊憹歌》曰：「絲布澀難縫。」桓伊侍孝武飲讌，撫弦而歌《怨詩》曰：「爲君既不易，爲臣良獨難。忠信事不顯，乃有見疑患。周旦佐}}文武}}，金縢功不刊。推心輔王政，二叔反流言。」熊甫見王敦委任錢鳳，將有異圖，進説不納，因告歸。臨與敦別，歌曰：「徂風飊起蓋山陵，氛霧蔽日玉石焚。往事既去可長嘆，念別惆悵會復難。」陳安死，隴上歌之曰：「隴上壯士有陳安，軀幹雖小腹中寬，愛養將士同心肝。䯀驄父馬鐵鍛鞍，七尺大刀奮如湍，丈八蛇矛左右盤，十蕩十決無當前。戰始三交失蛇矛，棄我䯀驄竄巖幽，爲我外援而懸頭。西流之水東流河，一去不還奈子何。」劉曜聞而悲傷，命樂府歌之。晉以來歌曲見於史者，蓋如是耳。


唐絕句定爲歌曲

唐時古意亦未全喪，《竹枝》、《浪淘沙》、《拋毬樂》、《楊柳枝》，乃詩中絕句，而定爲歌曲。故李太白《清平調》詞三章皆絕句。元白諸詩，亦爲知音者協律作歌。白樂天守杭，元微之贈云：「休遣玲瓏唱我詩，我詩多是別君辭。」自注云：「樂人高玲瓏能歌，歌予數十詩。」樂天亦《醉戲諸妓》云：「席上爭飛使君酒，歌中多唱舍人詩。」又《聞歌妓唱前郡守嚴郎中詩》云：「已留舊政布中和，又付新詩與艷歌。」元微之《見人詠韓舍人新律詩戲贈》云：「輕新便妓唱，凝妙入僧禪。」沈亞之送人序云；「故友李賀，善撰南北朝樂府故詞，其所賦尤多怨鬱悽艷之巧。誠以蓋古排今，使爲詞者莫得偶矣。惜乎其終亦不備聲弦唱。」然唐史稱：李賀樂府數十篇，雲韶諸工皆合之弦筦。又稱：李益詩名與賀相埒，每一篇成，樂工爭以賂求取之，被聲歌供奉天子。又稱：元微之詩，往往播樂府。舊史亦稱：武元衡工五言詩，好事者傳之，往往被於筦弦。


又舊説：開元中，詩人王昌齡、高適、王之渙詣旗亭飲。梨園伶官亦招妓聚燕，三人私約曰：「我輩擅詩名，未定甲乙，試觀諸伶謳詩分優劣。」一伶唱昌齡二絕句云：「寒雨連江夜入吳。平明送客楚帆孤。洛陽親友如相問，一片冰心在玉壺。」「奉帚平明金殿開，強將團扇共徘徊。玉顏不及寒鴉色，猶帶昭陽日影來。」一伶唱適絕句云：「開篋淚沾臆，見君前日書。夜臺何寂寞，猶是子雲居。」之渙曰：「佳妓所唱，如非我詩，終身不敢與子爭衡。不然，子等列拜牀下。」須臾，妓唱：「黃沙遠上白雲間，一片孤城萬仞山。羌笛何須怨楊柳，春風不度玉門關。」之渙揶揄二子曰：「田舍奴，我豈妄哉！」以此知李唐伶伎取當時名士詩句入歌曲，蓋常俗也。


蜀王衍召嘉王宗壽飲宣華苑，命宮人李玉簫歌衍所撰宮詞云：「輝輝赫赫浮五雲，宣華池上月華春。月華如水映宮殿，有酒不醉真癡人。」五代猶有此風，今亡矣。近世有取陶淵明《歸去來》、李太白《把酒問月》、李長吉《將進酒》、大蘇公赤壁前後賦協入聲律，此暗合其美耳。


元微之分詩與樂府作兩科

元微之序《樂府古題》云：「操、引、謠、謳、歌、曲、詞、調八名，起於郊祭、軍賓、吉凶、苦樂之際。在音聲者，因聲以度詞，審調以節唱，句度短長之數，聲韻平上之差，莫不由之準度。而又別其在琴瑟者爲操、引，採民甿者爲謳、謠，備曲度者總謂之歌、曲、詞、調。斯皆由樂以定詞，非選詞以配樂也。詩、行、詠、吟、題、怨、嘆、章、篇九名，皆屬事而作，雖題號不同，而悉謂之爲詩可也。後之審樂者，往往採取其詞度爲歌曲，蓋選詞以配樂，非由樂以定詞也。」微之分詩與樂府作兩科，固不知事始，又不知後世俗變。凡十七名皆詩也，詩即可歌，可被之筦弦也。元以八名者近樂府，故謂由樂以定詞；九名者本諸詩，故謂選詞以配樂。今樂府古題具在，當時或由樂定詞，或選詞配樂，初無常法。習俗之變，安能齊一。


古人善歌得名不擇男女

古人善歌得名，不擇男女。戰國時，男有秦青、薛談、王豹、綿駒、瓠梁，女有韓娥。漢高祖《大風歌》，教沛中兒歌之。武帝用事甘泉、圜丘，使童男女七十人歌。漢以來，男有虞公、李延年、朱顧仙、朱子尚、吳安泰、韓法秀，女有麗娟、莫愁、孫瑣、陳左、宋容華、王金珠。}}唐}}時男有陳不謙、}}謙}}子}}意奴}}、高玲瓏、長孫元忠、侯貴昌、韋青、}}李龜年}}、米嘉榮、}}李衮}}、何戡、田順郎、何滿、郝三寶、黎可及、柳恭。女有穆氏、}}方等}}、念奴、張紅紅、張好好、金谷里葉、永新娘、御史娘、柳青娘、謝阿蠻、胡二姉、寵妲、盛小叢、樊素、唐有態、李山奴、任智方四女、}}洞雲}}。今人獨重女音，不復問能否。而士大夫所作歌詞，亦尚婉媚，古意盡矣。政和間，李方叔在陽翟，有攜善謳老翁過之者。方叔戲作《品令》云：「歌唱須是玉人，檀口皓齒冰膚。意傳心事，語嬌聲顫，字如貫珠。    老翁雖是解歌，無奈雪鬢霜鬚。大家且道，是伊模樣，怎如念奴？」方叔固是沈於習俗，而語嬌聲顫，那得字如貫珠？不思甚矣。


論雅鄭所分

或問雅鄭所分。曰：「中正則雅，多哇則鄭」，至論也。何謂中正？凡陰陽之氣，有中有正，故音樂有正聲，有中聲。二十四氣，歲一周天，而統以十二律。中正之聲，正聲得正氣，中聲得中氣，則可用。中正用，則平氣應。故曰：中正以平之。若乃得正氣而用中律，得中氣而用正律，律有短長，氣有盛衰，太過不及之弊起矣。自揚子雲之後，惟魏漢津曉此。東坡曰：「樂之所以不能致氣召和如古者，不得中聲故也。樂不得中聲者，氣不當律也。」東坡知有中聲，蓋見孔子及伶州鴆之言，恨未知正聲耳。近梓潼雍嗣侯者，作正笙訣琴數，還相爲宮，解律呂逆順相生圖。大概謂知音在識律，審律在習數。故師曠之聰，不以六律不能正五音，諸譜以律通不過者，率皆淫哇之聲。嗣侯自言得律呂真數，著説甚詳，而不及中正。


歌曲拍節乃自然之度數

或曰：「古人因事作歌，輸寫一時之意，意盡則止，故歌無定句；因其喜怒哀樂，聲則不同，故句無定聲。今音節皆有轄束，而一字一拍，不敢輒增損，何與古相戾歟？」予曰：皆是也。今人固不及古，而本之情性，稽之度數，古今所尚，各因其所重。昔堯民亦擊壤歌，先儒爲搏拊之説，亦曰所以節樂。樂之有拍，非唐虞創始，實自然之度數也。故明皇使黃幡綽寫拍板譜，幡綽畫一耳於紙以進，曰：「拍從耳出。」牛僧孺亦謂拍爲樂句。嘉祐間，汴都三歲小兒在母懷飲乳，聽曲皆撚手指作拍，應之不差。雖然，古今所尚，治體風俗，各因其所重，不獨歌樂也。古人豈無度數？今人豈無性情？用之各有輕重，但今不及古耳。今所行曲拍，使古人復生，恐未能易。


卷二


唐末五代樂章可喜

唐末五代，文章之陋極矣，獨樂章可喜，雖乏高韻，而一種奇巧，各自立格，不相沿襲。在士大夫猶有可言，若昭宗「野煙生碧樹，陌上行人去」，豈非作者？諸國僭主中，李重光、}}王衍}}、}}孟昶}}、霸主錢俶，習於富貴，以歌酒自娛。而莊宗同父興代北，生長戎馬間，百戰之餘，亦造語有思致。國初平一宇內，法度禮樂，寢復全盛。而士大夫樂章頓衰於前日，此尤可怪。


唐昭宗詞

唐昭宗以李茂貞之故，欲幸太原，至渭北，韓建迎奉歸華州。上鬱鬱不樂，時登城西齊雲樓眺望，製《菩薩蠻》曲曰：「登樓遙望秦宮殿，茫茫只見雙飛燕。渭水一條流，千山與萬丘。    野煙生碧樹，陌上行人去。安得有英雄，迎歸大內中。」又曰：「飄颻且在三峰下，秋風往往堪沾灑。腸斷憶仙宮，朦朧煙霧中。    思夢時時睡，不語長如醉。早晚是歸期，穹蒼知不知？」


各家詞短長

王荊公長短句不多，合繩墨處，自雍容奇特。晏元獻公、歐陽文忠公，風流縕藉，一時莫及，而溫潤秀潔，亦無其比。東坡先生以文章餘事作詩，溢而作詞曲，高處出神入天，平處尚臨鏡笑春，不顧儕輩。或曰：長短句中詩也。爲此論者，乃是遭柳永野狐涎之毒。詩與樂府同出，豈當分異？若從柳氏家法，正自不得不分異耳。晁無咎、黃魯直皆學東坡，韻製得七八。黃晚年閑放於狹邪，故有少疏蕩處。後來學東坡者，葉少蘊、蒲大受亦得六七，其才力比晁、黃差劣。蘇在庭、石耆翁入東坡之門矣，短氣跼步，不能進也。趙德麟、李方叔皆東坡客，其氣昧殊不近，趙婉而李俊，各有所長，晚年皆荒醉汝潁京洛間，時時出滑稽語。賀方回、周美成、晏叔原、僧仲殊各盡其才力，自成一家。賀周語意精新，用心甚苦。毛澤民、黃載萬次之。叔原如金陵王謝子弟，秀氣勝韻，得之天然，將不可學。仲殊次之，殊之贍，晏反不逮也。張子野、秦少游俊逸精妙。少游屢困京洛，故疏蕩之風不除。陳無己所作數十首，號曰《語業》，妙處如其詩，但用意太深，有時僻澀。陳去非、徐師川、蘇養直、呂居仁、韓子蒼、朱希真、陳子高、洪覺範，佳處亦各如其詩。王輔道、履道善作一種俊語，其失在輕浮，輔道誇捷敏，故或有不縝密。李漢老富麗而韻平平。舒信道、李元膺，思致妍密，要是波瀾小。謝無逸字字求工，不敢輒下一語，如刻削通草人，都無筋骨，要是力不足。然則獨無逸乎？曰：類多有之，此最著者爾。宗室中，明發、伯山久從汝洛名士游，下筆有逸韻，雖未能一一盡奇，比國賢、聖褒則過之。王逐客才豪，其新麗處與輕狂處皆足驚人。沈公述、李景元、孔方平、處度叔佺、晁次膺、雅言，皆有佳句，就中雅言又絕出。然六人者，源流從柳氏來，病於無韻。雅言初自集分兩體：曰雅詞，曰側艷，目之曰《勝萱麗藻》。後召試入官，以側艷體無賴太甚，削去之。再編成集，分五體：曰應制、曰風月脂粉、曰雪月風花、曰脂粉才情、曰雜類，周美成目之曰《大聲》。次膺亦間作側艷。田不伐才思與雅言抗行，不聞有側艷。田中行極能寫人意中事，雜以鄙俚，曲盡要妙，當在雅言之右，然莊語輒不佳。嘗執一扇，書句其上云：「玉蝴蝶戀花心動。」語人曰：「此聯三曲名也，有能對者，吾下拜。」北里狹邪間橫行者也。宗室溫之次之。長短句中，作滑稽無賴語，起於至和。嘉祐之前，猶未盛也。}}熙}}豐元祐間，袞州張山人以詼諧獨步京師，時出一兩解。澤州孔三傳者，首創諸宮調古傳，士大夫皆能誦之。元祐間，王齊叟彥齡，政和間，曹組元寵皆能文，每出長短句，膾炙人口。彥齡以滑稽語譟河朔。組潦倒無成，作《紅窗迥》及雜曲數百解，聞者絕倒，滑稽無賴之魁也。夤緣遭遇，官至防禦使。同時有張袞臣者，組之流，亦供奉禁中，號「曲子張觀察」。其後祖述者益眾，嫚戲汙賤，古所未有。組之子知閤門事勳，字公顯，亦能文，嘗以家集刻板，欲蓋父之惡。近有旨下揚州，毀其板云。


《樂章集》淺近卑俗

柳耆卿《樂章集》，世多愛賞，其實該洽，序事閑暇，有首有尾，亦間出佳語，又能擇聲律諧美者用之。惟是淺近卑俗，自成一體，不知書者尤好之。予嘗以比都下富兒，雖脫村野，而聲態可憎。前輩云：「《離騷》寂寞千年後，《戚氏》淒涼一曲終。」《戚氏》，柳所作也，柳何敢知世間有《離騷》？惟賀方回、周美成時時得之。賀《六州歌頭》、《望湘人》、《吳音子》諸曲，周《大酺》、《蘭陵王》諸曲最奇崛。或謂深勁乏韻，此遭柳氏野狐涎吐不出者也。歌曲自唐虞三代以前，秦漢以後皆有，造語險易，則無定法。今必以「斜陽芳草」、「淡煙細雨」繩墨後來作者，愚甚矣。故曰：不知書者，尤好耆卿。


東坡指出向上一路

長短句雖至本朝盛，而前人自立與真情衰矣。東坡先生非心醉於音律者，偶爾作歌，指出向上一路，新天下耳目，弄筆者始知自振。今少年妄謂東坡移詩律作長短句，十有八九不學柳耆卿，則學曹元寵。雖可笑，亦毋用笑也。


歐詞集自作者三之一

歐陽永叔所集歌詞，自作者三之一耳。其間他人數章，羣小因指爲永叔，起曖昧之謗。


小山詞

晏叔原歌詞初號《樂府補亡》。自序曰：「往與二三忘名之士浮沉酒中，病世之歌詞不足以析酲解慍，試續南部諸賢作五七字語，期以自娛。不皆叙所懷，亦兼寫一時杯酒間聞見，及同游者意中事。嘗思感物之情，古今不異。竊謂篇中之意，昔人定已不遺，第今無傳耳，故今所製，通以《補亡》名之。始時沈十二廉叔、}}陳十君}}龍家有蓮、鴻、蘋、雲，工以清謳娛客，每得一解，即以草授諸兒，吾三人聽之，爲一笑樂。」其大指如此。叔原於悲歡合離，寫眾作之所不能，而嫌於夸。故云：「昔人定已不遺，第今無傳。」蓮、鴻、蘋、雲，皆篇中數見，而世多不知爲兩家歌兒也。其後目爲《小山集》，黃魯直序之云：「嬉弄於樂府之餘，寓以詩人句法，清壯頓挫，能動搖人心。」又云：「狹邪之大雅，豪士之鼓吹，其合者《高唐》、《洛神》之流，其下者不減《桃葉》、《團扇》。」「若乃妙年美士，近知酒色之娛；苦節臞儒，晚悟裙裾之樂。鼓之舞之，使宴安酖毒而不悔，則叔原之罪也哉！」叔原年未至乞身，退居京城賜第，不踐諸貴之門。蔡京重九冬至日遣客求長短句，欣然兩爲作《鷓鴣天》：「九日悲秋不到心，鳳城歌管有新音。風彫碧柳愁眉淡，露染黃花笑饜深。        初過雁，已聞砧，綺羅叢裏勝登臨。須教月戶纖纖玉，細捧霞觴艷艷金。」「曉日迎長歲歲同，太平簫鼓間歌鐘。雲高未有前村雪，梅小初開昨夜風。        羅幕翠，綿筵紅，釵頭羅勝寫宜冬。從今屈指春期近，莫使金罇對月空。」竟無一語及蔡者。


周賀詞語意精新

江南某氏者解音律，時時度曲。周美成與有瓜葛，每得一解，即爲製詞，故周集中多新聲。賀方回初在錢塘作《青玉案》，魯直喜之，賦絕句云：「解道江南斷腸句，只今惟有賀方回。」賀集中如《青玉案》者甚眾。大抵二公卓然自立，不肯浪下筆，予故謂語意精新，用心甚苦。


《梅苑》

吾友黃載萬歌詞號《樂府廣變風》，學富才贍，意深思遠，直與唐名輩相角逐，又輔以高明之韻，未易求也。吾每對之嘆息，誦東坡先生語曰：「彼嘗從事於此，然後知其難，不知者以爲苟然而已。」夏幾道序之曰：「惜乎語妙而多傷，思窮而氣不舒，賦才如此，反嗇其壽，無乃情文之兆歟？」載萬所居齋前，梅花一株甚盛，因錄唐以來詞人才士之作凡數百首，爲齋居之玩，命曰《梅苑》。其序引云：「呈妍月夕，奪霜雪之鮮；吐臭風晨，聚椒蘭之酷。情涯殆絕，鑒賞斯在，莫不抽毫襞彩，比聲裁句。召楚雲使興歌，命燕玉以按節。粧臺之篇，賓筵之章，可得而述焉。」《樂府廣變風》有賦梅花數曲，亦自奇特。


《蘭畹曲會》

《蘭畹曲會》，孔甯極先生之子方平所集。序引稱無爲、莫知非，其自作者稱魯逸仲，皆方平隱名，如子虛、烏有、亡是之類。孔平日自號滍臯漁父，與姪處度齊名，李方叔詩酒侶也。


大晟樂府得人

崇寧間建大晟樂府，周美成作提舉官，而製撰官又有七。詠雅言，元祐詩賦科老手也，三舍法行，不復進取，放意歌酒，自稱大梁詞隱。每出一章，信宿喧傳都下，政和初召試補官，置大晟樂府製撰之職。新廣八十四調，患譜弗傳，雅言請以盛德大業及祥瑞事迹製詞實譜，有旨依月用律，月進一曲，自此新譜稍傳。時田爲不伐亦供職大樂，眾謂樂府得人云。


易安居士詞

易安居士，京東路提刑李格非文叔之女，建康守趙明誠德甫之妻。自少年便有詩名，才力華贍，逼近前輩，在士大夫中已不多得，若本朝婦人，當推詞釆第一。趙死，再嫁某氏，訟而離之，晚節流蕩無歸。作長短句能曲折盡人意，輕巧尖新，姿態百出，閭巷荒淫之語，肆意落筆，自古搢紳之家能文婦女，未見如此無顧籍也。陳後主游宴，使女學士狎客賦詩相贈答，采其尤艷麗者被以新聲，不過「璧月夜夜滿，瓊樹朝朝新」等語。李戡嘗痛元白詩纖艷不逞，非莊士雅人，多爲其破壞。流於民間，子父女母，交口教授，淫言媟語，冬寒夏熱，入人肌骨，不可除去。二公集尚存，可考也。元與白書，自謂近世婦人，暈淡眉目，綰約頭鬢，衣服脩廣之度，及匹配色澤，尤劇怪艷，因爲艷詩百餘首，今集中不載。元《會真詩》，白《夢游春詩》，所讀纖艷不逞，淫言媟語，止此耳。溫飛卿號多作側辭艷曲，其甚者：「合歡桃核終堪恨，里許元來別有人」，「玲瓏骰子安紅豆，入骨相思知不知」，亦止此耳。今之士大夫學曹組諸人鄙穢歌詞，則爲艷麗如陳之女學士狎客，爲纖艷不逞淫言媟語如元白，爲側詞艷曲如溫飛卿，皆不敢也。其風至閨房婦女，夸張筆墨，無所羞畏，殆不可使李戡見也。


六人賦木犀

向伯恭用《滿庭芳》曲賦木犀，約陳去非、朱希真、蘇養直同賦，「月窟蟠根，雲巖分種」者是也。然三人皆用《清平樂》和之。去非云：「黃衫相倚，翠葆層層底。八月江南風日美，弄影山腰水尾。        楚人未識孤妍，《離騷》遺恨千年。無住庵中新事，一枝喚起幽禪。」希真云：「人閑花少，菊小芙蓉老。冷淡仙人偏得道，買定西風一笑。        前身元是江梅，黃姑點破冰肌。只有暗香猶在，飽參清似南枝。」養直云：「斷崖流水，香度青林底。元配騷人蘭與芷，不數春風桃李。        淮南叢桂小山，詩翁合得躋攀。身到十洲三島，心游萬壑千巖。」後伯恭再賦木犀，亦寄《清平樂》贈韓璜叔夏云：「吳頭楚尾，踏破芒鞋底。萬壑千巖秋色裏，不奈惱人風味。        如今老我薌林，世間百不關心。獨喜愛香韓壽，能來同醉花陰。」韓和云：「秋光如水，釀作鵝黃蟻。散入千巖佳樹裏。惟許脩門人醉。        輕鈿重上風鬢，不禁月冷霜寒。步障深沉歸去，依然愁滿江山。」初，劉原父亦於《清平樂》賦木犀云：「小山叢桂，最有留人意，拂葉攀花無限思，雨濕濃香滿袂。        別來過了秋光，翠簾昨夜新霜。多少月官閑地，姮娥借與微芳。」同一花一曲，賦者六人，必有第其高下者。


紫姑神詞

正宮《白苧》曲賦雪者，世傳紫姑神作。寫至「追昔燕然畫角，寶鑰珊瑚，是時丞相，虛作銀城換得」，或問出處，答云：「天上文字，汝那得知。」末後句「又恐東君，暗遣花神，先到南國。昨夜江梅，漏泄春消息」，殊可喜也。予舊同僚郝宗文，嘗春初請紫姑神，既降，自稱蓬萊仙人玉英，書《浪淘沙》曲云：「塞上早春時，暖律猶微，柳舒金綫拂回堤。料得江鄉應更好，開盡梅溪。        晝漏漸遲遲，愁損仙肌。幾回無語斂雙眉。凭偏欄杆十二曲，日下樓西。」


沈公述詞

沈公述爲韓魏公之客，魏公在中山，門人多有賜環之望。沈秋日作《霜葉飛》詞云：「謾嬴得相思甚了，東君早作歸來計。便莫惜丹青手，重與芳菲，萬紅千翠。」爲魏公發也。


賀方回《石州慢》

賀方回《石州慢》，予舊見其稿，「風色收寒，雲影弄晴」改作「薄雨收寒，斜照弄晴」。又「冰垂玉筋，向午滴瀝檐楹，泥融消盡墻陰雪」改作「煙橫水際，映帶幾點歸鴻，東風消盡龍沙雪」。


宇文叔通詞

宇文叔通久留虜中不得歸，立春日作《迎春樂》曲云：「寶幡綵勝堆金縷。雙燕釵頭舞。人間要識春來處，天際雁，江邊樹。        故國鶯花又誰主，念憔悴，幾年羈旅。把酒祝東風，吹取人歸去。」


周美成《點絳唇》

周美成初在姑蘇，與營妓岳七楚雲者游甚久，後歸自京師，首訪之，則已從人矣。明日飲於太守蔡巒子高坐中，見其妹，作《點絳唇》曲寄之云：「遼鶴西歸，故鄉多少傷心事。短書不寄，魚浪空千里。        憑仗桃根，説與相思意。愁何際，舊時衣袂，猶有東風淚。」


何文縝詞

何文縝在館閣時，飲一貴人家，侍兒惠柔者解帕子爲贈，約牡丹開再集。何甚屬意，歸作《虞美人》曲，曲中隱其名云：「分香帕子揉藍膩，欲去殷勤惠。重來宜待牡丹時，只恐花知，知後故開遲。        別來看盡閑桃李，日日欄杆倚。催花無計問東風，夢作一雙蝴蝶遶芳叢。」何書此曲與趙詠道，自言其張本云。


王彥齡夫婦詞

王齊叟彥齡，元祐副樞巖叟之弟，任俊得聲。初官太原，作《望江南》數十曲嘲府縣同僚，遂併及帥，帥怒甚，因眾入謁，面責彥齡：「何敢爾！豈恃兄貴，謂吾不能劾治耶？」彥齡執手板頓首帥前曰：「居下位，只恐被人讒。昨日只吟《青玉案》，幾時曾做《望江南》？試問馬都監。」帥不覺失笑，眾亦匿笑去。今《別素質》曲「此事憑誰知證，有樓前明月，窗外花影」者，彥齡作也。娶舒氏，亦有詞翰。婦翁武選，彥齡事之素不謹。因醉酒嫚罵，翁不能堪，取女歸，竟至離絕。舒在父家，一日行池上，懷其夫，作《點絳唇》曲云：「獨自臨流，興來時把欄干凭。舊愁新恨，耗卻來時興。        鷺散魚潛，煙斂風初定。波心靜，照人如鏡，少個年時影。」


莫少虛詞

《水調歌頭》：「瑤草一何碧，春入武陵溪。溪上桃花無數，花上有黃鸝。」世傳爲魯直於建炎初見石耆翁，言此莫少虛作也。莫此詞本始，耆翁能道其詳。予嘗見莫《浣溪沙》曲：「寶釧湘裙上玉梯，雲重應恨翠樓低。愁同芳草兩萋萋。」又云：「歸夢悠颺見未真，繡衾恰有暗香薰。五更分得楚臺春。」造語頗工。晚年心醉富貴，不復事文筆。


古人使王昌莫愁事

古書亡逸固多，存於世者，亦恨不盡見。李義山絕句云：「本來銀漢是紅墻，隔得盧家白玉堂。誰與王昌報消息，盡知三十六鴛鴦。」而唐人使王昌事尤數，世多不曉，古樂府中可互見，然亦不詳也。一曰：「相逢狹路間，道隘不容車。如何兩少年，挾轂問君家。君家誠易知，易知復難忘。黃金爲君門，白玉爲君堂。堂上置樽酒，使作邯鄲倡。中庭生桂樹，華燈何煌煌。兄弟兩三人，中子爲侍郎。五日一來歸，道上自生光。黃金絡馬頭，觀者滿路傍。入門時左顧，但見雙鴛鴦。鴛鴦七十二，羅列自成行。」一曰：「河中之水向東流，洛陽女兒名莫愁。莫愁十三能織綺，十四採桑南陌頭。十五嫁爲盧家婦，十六生兒字阿侯。盧家蘭室桂爲梁，中有鬱金蘇合香。頭上金釵十二行，足下絲履五文章。珊瑚桂鏡爛生光，平頭奴子提履箱。人生富貴何所望，恨不嫁與東家王。」以三章互考之，即知樂府前篇所謂「白玉堂」與「鴛鴦七十二」，乃}}盧}}家。然義山稱「三十六」者，三十六雙，即七十二也。又知樂府後篇所謂東家王，即王昌也。余少年時戲作《清平樂》曲贈妓盧姓者云：「盧家白玉爲堂，于飛多少鴛鴦。縱使東墻隔斷，莫愁應念王昌。」黃載萬亦有《更漏子》曲云：「憐宋玉，許王昌。東西鄰短墻。」予每戲謂人曰：「載萬似曾經界兩家來。」蓋宋玉《好色賦》，稱「東鄰之子」，即宋玉爲西鄰也。東家王，即東鄰也 ；載萬用事如此之工。世徒知石城有莫愁，不知洛陽亦有之，前輩言樂府兩莫愁，正謂此也。又韓致光詩：「何必苦勞魂與夢，王昌祇在此墻東。」業唱歌者，沈亞之目爲聲家，又曰聲黨，又曰貢聲中禁。李義山云：「王昌且在墻東住，未必金堂得免嫌。」又云：「欲入盧家白玉堂，新春催破舞衣裳。」《對雪》云：「又入盧家妒玉堂。」


陳無己《浣溪沙》

陳無己作《浣溪沙》曲云：「暮葉朝花種種陳，三秋作意問詩人。安排雲雨要新清。        隨意且須追去馬，輕衫從使著行塵。晚窗誰念一愁新。」本是「安排雲雨要清新」，以末後句「新」字韻，遂倒作「新清」。世言無己喜作莊語，其弊生硬是也。詞中暗帶陳三、念一兩名，亦有時不莊語乎？


卷三


《霓裳羽衣曲》

《霓裳羽衣曲》，説者多異。予斷之曰：西涼創作，明皇潤色，又爲易美名。其他飾以神怪者，皆不足信也。唐史云：河西節度使楊敬忠獻，凡十二遍。白樂天《和元微之〈霓裳羽衣曲〉歌》云：「由來能事各有主，楊氏創聲君造譜。」自注云：「開元中，西涼節度使楊敬述造。」鄭愚《津陽門詩》注亦稱西涼府都督楊敬述進。予又考唐史《突厥傳》，開元間，涼州都督楊敬述爲暾欲谷所敗，白衣檢校涼州事。樂天、鄭愚之説是也。劉夢得詩云：「開元天子萬事足，惟惜當年光景促。三鄉陌上望仙山，歸作《霓裳羽衣曲》。仙心從此在瑤池，三清八景相追隨。天上忽乘白雲去，世間空有秋風詞。」李肱《霓裳羽衣曲》詩云：「開元太平時，萬國賀豐歲。梨園進舊曲，玉座流新製。鳳管迭參差，霞衣競搖曳。」元微之《法曲》詩云：「明皇度曲多新態，宛轉浸淫易沈著。赤白桃李取花名，《霓裳羽衣》號天落。」劉詩謂明皇望女几山，持志求仙，故退作此曲。當時詩今無傳，疑是西涼獻曲之後，明皇三鄉眺望，發興求仙，因以名曲。「忽乘白雲去，空有秋風詞」，譏其無成也。李詩謂明皇厭梨園舊曲，故有此新製。元詩謂明皇作此曲多新態，《霓裳羽衣》非人間服，故號「天落」。然元指爲《法曲》，而樂天亦云：「《法曲》《法曲》歌《霓裳》，政和世理音洋洋。開元之人樂且康。」又知其爲《法曲》一類也。夫西涼既獻此曲，而三人者又謂明皇製作，予以是知爲「西涼創作，明皇潤色」者也。杜佑《理道要訣》云：「天寶十三載七月改諸樂名，中使輔璆琳宣進止，令於太常寺刊石，內黃鐘商《婆羅門曲》改爲《霓裳羽衣曲》。」《津陽門詩》注：「葉法善引明皇入月宮，聞樂歸，笛寫其半，會西涼都督楊敬述進《婆羅門》，聲調脗合，遂以月中所聞爲散序，敬述所進爲其腔，製《霓裳羽衣》。」月官事荒誕，惟西涼進《婆羅門曲》，明皇潤色，又爲易美名，最明白無疑。《異人錄》云：「開元六年，上皇與申天師中秋夜同游月中，見一大官府，牓曰：『廣寒清虛之府』。兵衛守門，不得入。天師引上皇躍超煙霧中，下視玉城，仙人、道士乘雲駕鶴往來其間，素娥十餘人，舞笑於廣庭大桂樹下，樂音嘈雜清麗。上皇歸，編律成音，製《霓裳羽衣曲》。」《逸史》云：「羅公遠中秋侍明皇宮中翫月，以拄杖向空擲之，化爲銀橋，與帝升橋，寒氣侵人，遂至月宮。女仙數百，素練霓衣，舞於廣庭。上問曲名，曰：《霓裳羽衣》。上記其音，歸作《霓裳羽衣曲》。」《鹿革事類》云：「八月望夜，葉法善與明皇游月官，聆月中天樂，問曲名，曰：《紫雲回》。默記其聲，歸傳之，名曰《霓裳羽衣》。」此三家者，皆誌明皇游月宮，其一申天師同游，初不得曲名。其一羅公遠同游，得今曲名。其一葉法善同游，得《紫雲回》曲名，歸易之。雖大同小異，要皆荒誕無可稽據。杜牧之《華清宮》詩：「月聞仙曲調，霓作舞衣裳。」詩家搜奇入句，非決然信之也。又有甚者，《開元傳信記》云：「帝夢游月官，聞樂聲，記其曲名《紫雲回》。」《楊妃外傳》云：「上夢仙子十餘輩，各執樂器，御雲而下。一人曰：『此曲神仙《紫雲回》，今授陛下。』」《明皇雜錄》及《仙傳拾遺》云：「明皇用葉法善術，上元夜自上陽宮往西涼州觀燈，以鐵如意質酒而還，遣使取之，不誣。」《幽怪錄》云：「開元正月望夜，帝欲與葉天師觀廣陵，俄虹橋起殿前，師奏請行，但無回顧。帝步上，高力士、樂官數十從，頃之，到廣陵。士女仰望，曰：『仙人現。』師請令樂官奏《霓裳羽衣》一曲，乃回。後廣陵奏：『上元夜仙人乘雲西來，臨孝感寺，奏《霓裳羽衣曲》而去。』上大悅。」唐人喜言開元天寶事，而荒誕相凌奪如此，將使誰信之？予以是知其他飾以神怪者，皆不足信也。王建詩云：「弟子歌中留一色，聽風聽水作霓裳。」歐陽永叔《詩話》以不曉「聽風聽水」爲恨。蔡絛《詩話》云：出唐人《西域記》。龜玆國王與臣庶知樂者，於大山間聽風水聲，均節成音。後翻入中國，如《伊州》、《甘州》、《涼州》，皆自龜玆致。此説近之，但不及《霓裳》。予謂《涼州》定從西涼來，若《伊》與《甘》，自龜玆致，而龜玆聽風水造諸曲，皆未可知。王建全章，餘亦未見。但「弟子歌中留一色」，恐是指梨園弟子，則何豫於龜玆？置之勿論可也。按唐史及唐人諸集、諸家小説，楊太真進見之日，奏此曲導之。妃亦善此舞，帝嘗以趙飛燕身輕，成帝爲置七寶避風臺事戲妃，曰：「爾則任吹多少。」妃曰：「《霓裳》一曲，足掩前右。」而宮妓佩七寶瓔珞舞此曲，曲終珠翠可掃。故詩人云：「貴妃宛轉侍君側，體弱不勝珠翠繁。冬雪飄颻錦袍暖，春風蕩樣霓裳翻。」又云：「天閣沈沈夜未央，碧雲仙曲舞《霓裳》。一聲玉笛向空盡，月滿驪山宮漏長。」又云：「《霓裳》一曲千峰上，舞破中原始下來。」又云：「漁陽鼙鼓動地來，驚破《霓裳羽衣曲》。」又云：「世人莫重《霓裳》曲，曾致干戈是此中。」又云：「雲雨馬嵬分散後，驪宮無復聽霓裳。」又云：「《霓裳》滿天月，粉骨幾春風。」帝爲太上皇，就養南宮，遷於西宮，梨園弟子玉琯發音，聞此曲一聲，則天顏不怡，左右歔欷。其後憲宗時，每大宴，間作此舞。文宗時，詔太常卿馮定，采開元雅樂，製《雲韶雅樂》及《霓裳羽衣曲》。是時四方大都邑及士大夫家，已多按習，而文宗乃令馮定製舞曲者，疑曲存而舞節非舊，故就加整頓焉。李後主作《昭惠后誄》云：「《霓裳羽衣曲》，綿玆喪亂，世罕聞者。獲其舊譜，殘缺頗甚。暇日與后詳定，去彼淫繁，定其缺墜。」蓋唐末始不全。《蜀檮杌》稱：「三月上巳，王衍宴怡神亭，衍自執板唱《霓裳羽衣》、《後庭花》、《思越人》曲。」決非開元全章。《洞微志》稱：「五代時，齊州章丘北村任六郎，愛讀道書，好湯餅，得犯天麥毒疾，多唱異曲。八月望夜，待月私第，六郎執板大譟一曲。有水鳥野雀數百，集其舍屋傾聽。自道曰：『此即昔人《霓裳羽衣》者。』眾請於何得，笑而不答。」既得之邪疾，使此聲果傳，亦未足信。按明皇改《婆羅門》爲《霓裳羽衣》，屬黃鐘商。云：時號越調，即今之越調是也。白樂天《嵩陽觀夜奏〈霓裳〉》詩云：「開元遺曲自淒涼，況近秋天調是商。」又知其爲黃鐘商無疑。歐陽永叔云：「人間有《瀛府》、《獻仙音》二曲，此其遺聲。」《瀛府》屬黃鐘宮，《獻仙音》屬小石調，了不相干。永叔知《霓裳羽衣》爲《法曲》，而《瀛府》、《獻仙音》爲《法曲》中遺聲，今合兩個宮調作《霓裳羽衣》一曲遺聲，亦太疏矣。《筆談》云：「蒲中逍遙樓楣上，有唐人橫書，類『梵』字，相傳是《霓裳譜》，字訓不通，莫知是非。或謂今燕部有《獻仙音》曲，乃其遺聲。然《霓裳》本謂之道調《法曲》，《獻仙音》乃小石調爾。」又《嘉祐雜志》云：「同州樂工翻河中黃幡綽《霓裳譜》，鈞容樂工任守澄以爲非是，別依《法曲》造成。教坊伶人花日新見之，題其後云：『《法曲》雖精，莫近《望瀛》。』」予謂《筆談》知《獻仙音》非是，乃指爲道調《法曲》，則無所著見。獨《理道要訣》所載，係當時朝旨，可信不誣。《雜志》謂同州樂工翻河中黃幡綽譜，雖不載何宮調，安知非逍遙樓楣上橫書耶？今並任守澄譜皆不傳。樂天《和元微之〈霓裳羽衣曲〉歌》云：「磬簫箏笛遞相攙，擊擫彈吹聲邐迤。」注云：「凡《法曲》之初，衆樂不齊，惟金石絲竹次第發聲，《霓裳》序初亦復如此。」又云：「散序六奏未動衣，陽臺宿雲慵不飛。中序擘騞初入拍，秋竹竿裂春冰拆。」注云：「散序六遍無拍，故不舞，中序始有拍，亦名拍序。」又云：「繁音急節十二遍，跳珠撼玉何鏗錚。翔鸞舞了卻收翅，唳鶴曲終長引聲。」注云：「《霓裳》十二遍而曲終，凡曲將終，皆聲拍促速，惟《霓裳》之末，長引一聲。」《筆談》云：「《霓裳曲》凡十二疊，前六疊無拍，至第七疊方謂之疊遍，自此始有拍而舞。」《筆談》，沈存中撰。沈指《霓裳羽衣》爲道調《法曲》，則是未嘗見舊譜。今所云豈亦得之樂天乎？世有般涉調《拂霓裳曲》，因石曼卿取作傳踏，述開元天寶舊事。曼卿云：本是月宮之音，翻作人間之曲。近夔帥曾端伯增損其辭，爲勾遣隊口號，亦云開寶遺音。蓋二公不知此曲自屬黃鐘商，而《拂霓裳》則般涉調也。宣和初，普州守山東人王平，詞學華贍，自言得夷則商《霓裳羽衣譜》，取陳鴻、白樂天《長恨歌傳》，並樂天《寄元微之〈霓裳羽衣曲〉歌》，又雜取唐人小詩長句，及}}明皇}}、太真事，終以微之《連昌宮詞》，補綴成曲，刻板流傳。曲十一段，起第四遍，第五遍、第六遍、正 攧、入破、虛催、衮、實催、袞、歇拍、殺袞，音律節奏，與白氏歌注大異。則知唐曲今世決不復見，亦可恨也。又唐史稱：客有以按樂圖示王維者，無題識。維徐曰：「此《霓裳》第三疊最初拍也。」客未然，引工按曲，乃信。予嘗笑之，《霓裳》第一至第六疊無拍者，皆散序故也。類音家所行大品，安得有拍？樂圖必作舞女，而《霓裳》散序六疊以無拍故不舞。又畫師於樂器上，或吹或彈，止能畫一個字，諸曲皆有此一字，豈獨《霓裳》？唐孔緯拜官教坊，優伶求利市，緯呼使前，索其笛，指竅問曰：「何者是《浣溪沙》孔籠子？」諸伶大笑。此與畫圖上定曲名何異。


《涼州曲》

《涼州曲》，唐史及《傳載》稱：天寶樂曲皆以邊地爲名，若《涼州》、《伊州》、《甘州》之類，曲遍聲繁，名入破。又詔道調《法曲》與胡部新聲合作。明年，安祿山反，涼、伊、甘皆陷。《土蕃史》及《開元傳信紀》亦云：西涼州獻此曲，寧王憲曰：「音始於宮，散於商，成於角徵羽。斯曲也，宮離而不屬，商亂而加暴，君卑逼下，臣僭犯上，臣恐一日有播遷之禍。」及安史之亂，世頗思憲審音。而《楊妃外傳》乃謂上皇居南內，夜與妃侍者紅桃歌妃所製《涼州詞》，上因廣其曲，今流傳者益加。《明皇雜錄》亦云：「上初自巴蜀回，夜來乘月登樓，命妃侍者紅桃歌《涼州》，即妃所製。上親御玉笛爲倚曲，曲罷無不感泣。因廣其曲，傳於人間。」予謂皆非也。《涼州》在天寶時已盛行，上皇巴蜀回，居南內，乃肅宗時，那得始廣此曲？或曰：因妃所製詞而廣其曲者，亦詞也，則流傳者益加，豈亦詞乎？舊史及諸家小説謂妃善歌舞，邃曉音律，不稱善製詞。今妃《外傳》及《明皇雜錄》所云，夸誕無實，獨帝御玉笛爲倚曲，因廣之，流傳人間，似可信，但非《涼州》耳。唐史又云：其聲本宮調。今《涼州》見於世者凡七宮曲，曰黃鐘宮、道調宮、無射宮、中呂宮、南呂宮、仙呂宮、高宮，不知西涼所獻何宮也。然七曲中，知其三是唐曲，黃鐘、道調、高宮者是也。《脞説》云：「《西涼州》本在正宮，貞元初，康崑崙翻入琵琶玉宸宮調，初進在玉宸殿，故以命名，合眾樂即黃鐘也。」予謂黃鐘即俗呼正宮，崑崙豈能捨正宮外別製黃鐘《涼州》乎？因玉宸殿奏琵琶，就易美名，此樂工夸大之常態。而《脞説》便謂翻入琵琶玉宸宮調。《新史》雖取其説，止云康崑崙寓其聲於琵琶，奏於玉宸殿，因號玉宸宮調，合諸樂則用黃鐘宮，得之矣。張祜詩云：「春風南內百花時，道調《涼州》急遍吹。揭手便拈金椀舞，上皇驚笑悖拏兒。」又《幽閑鼓吹》云：「元載子伯和勢傾中外，福州觀察使寄樂妓數十人，使者半歲不得通。窺伺門下，有琵琶康崑崙出入，乃厚遺求通，伯和一試，盡付崑崙。段和上者，自製道調《涼州》，崑崙求譜，不許，以樂之半爲贈，乃傳。」據張祜詩，上皇時已有此曲，而《幽閑鼓吹》謂段師自製，未知孰是。白樂天《秋夜聽高調〈涼州〉》詩云：「樓上金風聲漸緊，月中銀字韻初調。促張弦柱吹高管，一曲《涼州》入泬寥。」大呂宮，俗呼高宮，其商爲高大石，其羽爲高般涉，所調高調，乃高宮也。《史》及《脞説》又云：「《涼州》有大遍、小遍」，非也。凡大曲有散序、靸、排遍、攧、正攧、入破、虛催、實催、衮遍、歇拍、殺 衮，始成一曲，此謂大遍。而《涼州》排遍，予曾見一本有二十四段。後世就大曲製詞者，類從簡省，而管弦家又不肯從首至尾吹彈，甚者學不能盡。元微之詩云：「逡巡大遍《梁州》徹。」又云：「《梁州》大遍最豪嘈。」史及《脞説》謂有大遍小遍，其誤識此乎？


《伊州》

《伊州》見於世者凡七商曲：大石調、高大石調、雙調、小石調、歇指調、林鐘商、越調，第不知天寶所製七商中何調耳。王建《宮詞》云：「側商調裏唱《伊州》。」林鐘商，今夷則商也，管色譜以凡字殺，若側商即借尺字殺。


《甘州》

《甘州》，世不見，今仙呂調有曲破，有《八聲慢》，有令，而中呂調有《象甘州八聲》，他宮調不見也。凡大曲就本宮調製引、序、慢、近、令，蓋度曲者常態。若《象甘州八聲》，即是用其法於中呂調，此例甚廣。偽蜀毛文錫有《甘州遍》，顧敻、李珣有《倒排甘州》，顧敻又有《甘州子》，皆不著宮調。


《胡渭州》

《胡渭州》，《明皇雜錄》云：「開元中，樂工李龜年弟兄三人皆有才學盛名。彭年善舞，鶴年、龜年能歌，製《渭州曲》，特承顧遇。於東都大起第宅，僭侈之制，逾於公侯。」唐史《吐蕃傳》亦云：「奏《涼州》、《胡渭》、《錄要》雜曲。」今小石調《胡渭州》是也。然世所行《伊州》、《胡渭州》、《六幺》，皆非大遍全曲。


《六幺》

《六幺》，一名《綠腰》，一名《樂世》，一名《錄要》。元微之《琵琶歌》云：「《綠腰》散序多攏撚。」又云：「管兒還爲彈《綠腰》，《綠腰》依舊聲迢迢。」又云：「逡巡彈得《六幺》徹，霜刀破竹無殘節。」沈亞之《歌者葉記》云：「合韻奏《綠腰》。」又誌盧金蘭墓云：「爲《綠腰》《玉樹》之舞。」唐史《吐蕃傳》云：「奏《涼州》、《胡渭》、《錄要》雜曲。」段安節《琵琶錄》云：「《綠腰》，本《錄要》也，樂工進曲，上令錄其要者。」白樂天《楊柳枝詞》云：「《六幺》《水調》家家唱，《白雪》《梅花》處處吹。」又《聽歌六絕句》內，《樂世》一篇云：「管急弦繁拍漸稠，《綠腰》宛轉曲終頭。誠知《樂世》聲聲樂，老病人聽未免愁。」注云：「《樂世》一名《六幺》。」王建《宮詞》云：「琵琶先抹《六幺》頭。」故知唐人以「腰」作「幺」者，惟樂天與王建耳。或云：此曲拍無過六字者，故曰《六幺》。至樂天又獨謂之《樂世》，他書不見也。《青箱雜記》云：「曲有《錄要》者，錄《霓裳羽衣曲》之要拍。」《霓裳羽衣曲》乃宮調，與此曲了不相關。士大夫論議，嘗患講之未詳，率然而發，事與理交違，幸有證之者，不過如聚訟耳。若無人攻擊，後世隨以憒憒，或遺禍於天下，樂曲不足道也。《琵琶錄》又云：「貞元中，康崑崙琵琶第一手，兩市祈雨鬥聲樂，崑崙登東綵樓，彈新翻羽調《綠腰》，必謂無敵。曲罷，西市樓上出一女郎，抱樂器云：『我亦彈此曲，兼移在楓香調中。』下撥聲如雷，絕妙入神，崑崙拜請爲師。女郎更衣出，乃僧善本，俗姓段。」今《六幺》行於世者四：曰黃鐘羽，即俗呼般涉調；曰夾鐘羽，即俗呼中呂調；曰林鐘羽，即俗呼高平調；曰夷則羽，即俗呼仙呂調；皆羽調也。崑崙所謂新翻，今四曲中一類乎？或他羽調乎？是未可知也。段師所謂楓香調，無所著見。今四曲中一類乎？或他調乎？亦未可知也。歐陽永叔云：「貪看《六幺》花十八。」此曲內一疊名「花十八」，前後十八拍，又四花拍，共二十二拍。樂家者流所謂「花拍」，蓋非其正也，曲節抑揚可喜，舞亦隨之。而舞築球《六幺》，至「花十八」益奇。


卷四


《蘭陵王》

《蘭陵王》，北齊史及《隋唐嘉話》稱：齊文襄之子長恭封蘭陵王，與周師戰，嘗著假面對敵，擊周師金墉城下，勇冠三軍。武士共歌謠之，曰《蘭陵王入陣曲》。今越調《蘭陵王》，凡三段二十四拍，或曰遺聲也。此曲聲犯正宮，管色用大凡字、大一字、勾字，故亦名大犯。又有大石調《蘭陵王慢》，殊非舊曲。周齊之際，未有前後十六拍慢曲子耳。


《虞美人》

《虞美人》，《脞説》稱起於項籍「虞兮」之歌。予謂後世以此命名可也，曲起於當時，非也。曾子宣夫人魏氏作《虞美人草行》，有云：「三軍散盡旌旗倒，玉帳佳人坐中老。香魂夜逐劍光飛，青血化爲原上草。芳菲寂寞寄寒枝，舊曲聞來似斂眉。」又云：「當時遺事久成空，慷慨尊前爲誰舞？」亦有就曲誌其事者，世以爲工。其詞云：「帳前草草軍情變，月下旌旗亂。褫衣推枕愴離情，遠風吹下楚歌聲、正三更。        撫騅欲上重相顧，艷態花無主，手中蓮鍔凛秋霜。九泉歸去是仙鄉、恨茫茫。」黃載萬追和之，壓倒前輩矣。其詞云：「世間離恨何時了？不爲英雄少。楚歌聲起伯圖休，玉帳佳人血涙、滿東流。        葛荒葵老蕪城暮，玉貌知何處？至今芳草解婆娑，只有當年魂魄未消磨。」按《益州草木記》：「雅州名山縣出虞美人草，如雞冠花。葉兩兩相對，爲唱《虞美人》曲，應拍而舞，他曲則否。」《賈氏談錄》：「褒斜山谷中有虞美人草，狀如雞冠，大葉相對。或唱《虞美人》，則兩葉如人拊掌之狀，頗中節拍。」《酉陽雜俎》云：「舞草出雅州，獨莖三葉，葉如決明，一葉在莖端，兩葉居莖之半相對。人或近之歌，及抵掌謳曲，葉動如舞。」《益部方物圖贊》改「虞」作「娛」，云：「今世所傳《虞美人》曲，下音俚調，非楚虞姬作。意其草纖柔，爲歌氣所動，故其葉至小者或若動搖，美人以爲娛耳。」《筆談》云：「高郵桑景舒性知音，舊聞虞美人草，遇人作《虞美人》曲，枝葉皆動，他曲不然。試之，如所傳。詳其曲，皆吳音也。他日取琴，試用吳音製一曲，對草鼓之，枝葉亦動，乃目曰《虞美人操》。其聲調與舊曲始末不相近，而草輒應之者，律法同管也。今盛行江湖間，人亦莫知其如何爲吳音。」《東齋記事》云：「虞美人草，唱他曲亦動，傳者過矣。」予考六家説，各有異同。《方物圖贊》最穿鑿，無所稽據。舊曲固非虞姬作，若便謂下音俚調，嘻其甚矣。亦聞蜀中數處有此草，予皆未之見，恐種族異，則所感歌亦異。然舊曲三，其一屬中呂調，其一中呂宮，近世轉入黃鐘宮。此草應拍而舞，應舊曲乎？新曲乎？桑氏吳音，合舊曲乎？新曲乎？恨無可問者。又不知吳草與蜀產有無同類也。


《安公子》

《安公子》，《通典》及《樂府雜錄》稱：煬帝將幸江都，樂工王令言者，妙達音律。其子彈胡琵琶作《安公子》曲，令言驚問：「那得此？」對曰：「宮中新翻。」令言流涕曰：「慎毋從行。宮，君也。宮聲往而不返，大駕不復回矣。」據《理道要訣》，唐時《安公子》在太簇角，今已不傳。其見於世者，中呂調有近，般涉調有令，然尾聲皆無所歸宿；亦異矣。


《水調歌》

《水調歌》，《理道要訣》所載唐樂曲，南呂商時號水調。予數見唐人説水調，各有不同。予因疑水調非曲名，乃俗呼音調之異名，今決矣。按《隋唐嘉話》：煬帝鑿汴河，自製《水調歌》，即是水調中製歌也。世以今曲《水調歌》爲煬帝自製，今曲迺中呂調，而唐所謂南呂商，則今俗呼中管林鐘商也。《脞説》云：「水調《河傳》，煬帝將幸江都時所製，聲韻悲切，帝喜之。樂工王令言謂其弟子曰：不返矣。水調《河傳》，但有去聲。」此説與《安公子》事相類，蓋水調中《河傳》也。《明皇雜錄》云：「祿山犯順，議欲遷幸。帝置酒樓上，命作樂。有進《水調歌》者，曰：『山川滿目淚沾衣，富貴榮華能幾時。不見只今汾水上，惟有年年秋雁飛。』上問誰爲此曲，曰：『李嶠。』上曰：『真才子。』不終飲而罷。」此水調中一句七字曲也。白樂天《聽水調詩》云：「五言一遍最殷勤。調少情多似有因。不會常時翻曲意，此聲腸斷爲何人。」《脞説》亦云：「《水調》第五遍，五言調，聲最愁苦。」此水調中一句五字曲。又有多遍，似是大曲也。樂天詩又云：「時唱一聲新水調，謾人道是《採菱歌》。」此水調中新腔也。《南唐近事》云：「元宗留心內寵，宴私擊鞠無虛日。嘗命樂工楊花飛奏《水調》詞進酒，花飛惟唱『南朝天子好風流』一句，如是數四。上悟，覆桮賜金帛。」此又一句七字。然既曰命奏《水調》詞，則是令楊花飛水調中撰詞也。《外史檮杌》云：「王衍泛舟巡閬中，舟子皆衣錦繡，自製水調《銀漢曲》。」此水調中製《銀漢曲》也。今世所唱中呂調《水調歌》，迺是以俗呼音調異名者名曲，雖首尾亦各有五言兩句，決非樂天所聞之曲。《河傳》，唐詞存者二，其一屬南呂宮，凡前段平韻，後仄韻。其一乃今《怨王孫》曲，屬無射宮。以此知煬帝所製《河傳》，不傳已久。然歐陽永叔所集詞內，《河傳》附越調，亦《怨王孫》曲。今世《河傳》乃仙呂調，皆令也。


《萬歲樂》

《萬歲樂》，唐史云：「明皇分樂爲二部，堂下立奏，謂之『立部伎』。堂上坐奏，謂之『坐部伎』。坐部伎六曲，而《鳥歌萬歲樂》居共四。鳥歌者，武后作也。有鳥能人言萬歲，因以製樂。」《通典》云：「《鳥歌萬歲樂》，武太后所造。時宮中養鳥，能人言，嘗稱『萬歲』，爲樂以象之。舞三人，衣緋大袖，並畫鸜鵒冠，作鳥象。」又云：「今嶺南有鳥，似鸜鵒，能言，名『吉了』，音『料』。」異哉，武后也！其爲昭儀至篡奪，殺一后一妃，而殺王侯將相中外士大夫不可勝計，凶忍之極。又殺諸武，僅有免者。又最甚，則親生四子，殺其二，廢徙其一，獨睿宗危得脫。視他人性命如糞草，至聞鳥歌「萬歲」，乃欲集慶厥躬，改年號永昌。又因二齒生，改號長壽，又號延載，又號天冊萬歲，又號萬歲通天，又號長安。自昔紀號祈祝，未有如后之甚者。在眾人則欲速死，在一身則欲長久，世無是理也。按《理道要訣》，唐時太簇商樂曲有《萬歲樂》。或曰：即《鳥歌萬歲樂》也。又舊唐史：元和八年十月，汴州韓弘撰《聖朝萬歲樂譜》三百首以進。今黃鐘宮亦有《萬歲樂》，不知起前曲或後曲。


《夜半樂》

《夜半樂》，唐史云：「民間以明皇自潞州還京師，夜半舉兵，誅韋皇后，製《夜半樂》、《還京樂》二曲。」《樂府雜錄》云：「明皇自潞州入平內難，半夜斬長樂門關，領兵入宮。後撰《夜半樂》曲。」今黃鐘宮有《三臺夜半樂》，中呂調有慢、有近拍、有序，不知何者爲正。


《何滿子》

《何滿子》，白樂天詩云：「世傳滿子是人名。臨就刑時曲始成。一曲四詞歌八疊，從頭便是斷腸聲。」自注云：「開元中，滄州歌者姓名。臨刑進此曲以贖死，上竟不免。」元微之《何滿子歌》云：「何滿能歌能宛轉，天寶年中世稱罕。嬰刑繫在囹圄間，下調哀音歌憤懣。梨園弟子奏玄宗，一唱承恩羈網緩。便將《何滿》爲曲名，御譜親題樂府纂。」甚矣！帝王不可妄有嗜好也。明皇喜音律，而罪人遂欲進曲贖死。然元白平生交友，聞見率同，獨紀此事少異。《盧氏雜説》云：「甘露事後，文宗便殿觀牡丹，誦舒元輿《牡丹賦》，嘆息泣下，命樂適情。宮人沈翹翹舞《何滿子》，詞云：『浮雲蔽白日』。上曰：『汝知書耶？』乃賜金臂環。」又薛逢《何滿子》詞云：「繫馬宮槐老，持杯店菊黃。故交今不見，流恨滿川光。」五字四句。樂天所謂一曲四詞，庶幾是也。歌八疊，疑有和聲，如《漁父》、《小秦王》之類。今詞屬雙調，兩段各六句，內五句各六字，一句七字。五代時尹鶚、李珣亦同此。其他諸公所作，往往只一段，而六句各六字，皆無復有五字者。字句既異，即知非舊曲。《樂府雜錄》云：「靈武刺史李靈曜置酒，坐客姓駱，唱《何滿子》，皆稱妙絕。白秀才者曰：『家有聲妓，歌此曲音調不同。』召至令歌，發聲清越，殆非常音。駱遽問曰：『莫是宮中胡二子否？』妓熟視曰：『君豈梨園駱供奉邪？』相對泣下。皆明皇時人也。」張祜作《孟才人嘆》云：「偶因歌態詠嬌嚬，傳唱宮中十二春。卻爲一聲《何滿子》，下泉須弔孟才人。」其序稱：「武宗疾篤，孟才人以歌笙獲寵者，密侍其右。上目之曰：『吾當不諱，爾何爲哉？』指笙囊泣曰：『請以此就縊。』上憫然。復曰：『妾嘗藝歌，願對上歌一曲以泄憤。』許之，乃歌一聲《何滿子》，氣亟，立隕。上令醫候之，曰：『脉尚溫而腸已絕。』上崩，將徙柩，舉之愈重。議者曰：『非俟才人乎？』命其櫬至，乃舉。」偽蜀孫光憲《何滿子》一章云：「冠劍不隨君去，江河還共恩深。」似爲孟才人發。祜又有《宮詞》云：「故國三千里，深宮二十年。一聲何滿子，雙淚落君前。」其詳不可得而聞也。


《淩波神》

《淩波神》，《開元天寶遺事》云：「帝在東都，夢一女子，高髻廣裳，拜而言曰：『妾淩波池中龍女，久護 宮苑。陛下知音，乞賜一曲。』帝爲作《淩波曲》，奏之池上，神出波間。」《楊妃外傳》云：「上夢艷女，梳交心髻，大袖寬衣，曰：『妾是陛下淩波池中龍女，衛宮護駕實有功。陛下洞曉鈞天之音，乞賜一曲。』夢中爲鼓胡琴，作《淩波曲》。後於淩波池奏新曲，池中波濤涌起，有神女出池心，乃夢中所見女子，因立廟池上，歲祀之。」《明皇雜錄》云：「女伶謝阿蠻善舞《淩波曲》，出入宮中及諸姨宅。妃子待之甚厚，賜以金粟妝臂環。」按《理道要訣》天寶諸樂曲名，有《淩波神》二曲，其一在林鐘宮，云：時號道調宮。然今之林鐘宮即時號南呂宮，而道調宮即古之仲呂宮也。其一在南呂商，云：時號水調。今南呂商則俗呼中管林鐘商也；皆不傳。予問諸樂工，云：「舊見《淩波曲》譜，不記何宮調也。世傳用之歌吹，能招來鬼神，因是久廢。」豈以龍女見形之故，相承爲能招來鬼神乎？


《荔枝香》

《荔枝香》，唐史《禮樂志》云：「帝幸驪山，楊貴妃生日，命小部張樂長生殿，奏新曲，未有名，會南方進荔枝，因名曰《荔枝香》。」《脞説》云：「太真妃好食荔枝，每歲忠州置急遞上進，五日至都。天寶四年夏，荔枝滋甚，比開籠時，香滿一室。供奉李龜年撰此曲進之，宣賜甚厚。」《楊妃外傳》云：「明皇在驪山，命小部音聲於長生殿奏新曲，未有名，會南海進荔枝，因名《荔枝香》。」三説雖小異，要是明皇時曲。然史及《楊妃外傳》皆謂帝在驪山，故杜牧之華清絕句云：「長安回望繡成堆。山頂千門次第開。一騎紅塵妃子笑，無人知道荔枝來。」《遯齋閑覽》非之，曰：「明皇每歲十月幸驪山，至春乃還，未嘗用六月。詞意雖美，而失事實。」予觀小杜華清長篇，又有「塵埃羯鼓索，片段荔枝筐」之語。其後歐陽永叔詞亦云：「一從魂散馬嵬關。只有紅塵無驛使，滿眼驪山。」唐史既出永叔，宜此詞亦爾也。今歇指、大石兩調皆有近拍，不知何者爲本曲。


《阿濫堆》

《阿濫堆》，《中朝故事》云：「驪山多飛禽，名『阿濫堆』。明皇御玉笛，採其聲，翻爲曲子名。左右皆傳唱之，播於遠近，人競以笛效吹。故張祜詩云：『紅樹蕭蕭閣半開，玉皇曾幸此宮來。至今風俗驪山下，村笛猶吹阿濫堆。』」賀方回《朝天子》曲云：「待月上，潮平波灔灔，塞管孤吹新阿濫。」即謂《阿濫堆》。江湖間尚有此聲，予未之聞也。嘗以問老樂工，云屬夾鐘商。按《理道要訣》天寶諸樂名，「堆」作「塠」，屬黃鐘羽。夾鐘商俗呼雙調，而黃鐘羽則俗呼般涉調。然《理道要訣》稱：黃鐘羽時號黃鐘商調；皆不可曉也。


卷五


《念奴嬌》

《念奴嬌》，元微之《連昌宮詞》云：「初過寒食一百六，店舍無煙宮樹綠。夜半月高弦索鳴，賀老琵琶定場屋。力士傳呼覓念奴，念奴潛伴諸郎宿。須臾覓得又連催，特敕街中許然燭。春嬌滿眼淚紅綃，掠削雲鬢旋裝束。飛上九天歌一聲，二十五郎吹管逐。」自注云：「念奴，天寶中名倡，善歌。每歲樓下酺宴，萬眾喧隘。嚴安之、韋黃裳輩闢易不能禁，眾樂爲之罷奏。明皇遣高力士大呼樓上曰：『欲遺念奴唱歌，邠二十五郎吹小管逐，看人能聽否？』皆悄然奉詔。然明皇不欲奪狹游之盛，未嘗置在宮禁。歲幸溫湯，時巡東洛，有司潛遣從行而已。」《開元天寶遺事》云：「念奴有色，善歌，宮伎中第一。帝嘗曰：『此女眼色媚人。』又云：『念奴每執板當席，聲出朝霞之上。』」今大石調《念奴嬌》，世以爲天寶間所製曲，予固疑之。然唐中葉漸有今體慢曲子，而近世有填《連昌宮詞》入此曲者。後復轉此曲入道調宮，又轉入高宮大石調。


《雨淋鈴》

《雨淋鈴》，《明皇雜錄》及《楊妃外傳》云：「帝幸蜀，初入斜谷，霖雨彌旬。棧道中聞鈴聲，帝方悼念貴妃，採其聲爲《雨淋鈴》曲以寄恨。時梨園弟子惟張野狐一人，善篳篥，因吹之，遂傳於世。」予考史及諸家説，明皇自陳倉入散關，出河池，初不由斜谷路。今劍州梓桐縣地名上亭，有古今詩刻記明皇聞鈴之地，庶幾是也。羅隱詩云：「細雨霏微宿上亭，兩中因感《雨淋鈴》。貴爲天子猶䰟斷，窮著荷衣好涕零。劍水多端何處去，巴猿無賴不堪聽。少年辛苦今飄蕩，空媿先生教聚螢。」世傳明皇宿上亭，雨中聞牛鐸聲，悵然而起，問黃幡綽：「鈴作何語？」曰：「謂陛下特郎當。」特郎當，俗稱不整治也。明皇一笑，遂作此曲。《楊妃外傳》又載上皇還京後，復幸華清，從宮嬪御多非舊人。於望京樓下，命華清張野狐奏《雨淋鈴》曲 。上囘顧悽然，自是聖懷耿耿，但吟「刻木牽絲作老翁，雞皮鶴髮與真同。須臾弄罷寂無事，還似人生一世中」。杜牧之詩云：「零葉飜紅萬樹霜，玉蓮開蕊暖泉香。行雲不下朝元閣，一曲《淋鈴》淚數行。」張祜詩云：「《雨淋鈴》夜卻歸秦，猶是張徽一曲新。長説上皇和淚教，月明南內更無人。」張徽即張野狐也。或謂祜詩言上皇出蜀時曲，與《明皇雜錄》、《楊妃外傳》不同。祜意明皇入蜀時作此曲，至《雨淋鈴》夜卻又歸秦，猶是張野狐向來新曲，非異説也。元微之《琵琶歌》云：「淚垂捍撥朱弦濕，冰泉嗚咽流鶯澀。因玆彈作《雨淋鈴》，風雨蕭條鬼神泣。」今雙調《雨淋鈴慢》，頗極哀怨，真本曲遺聲。


《清平樂》

《清平樂》，《松窗錄》云：「開元中，禁中初重木芍藥，得四本，紅、紫、淺紅、通白繁開。上乘照夜白，太真妃以步輦從。李龜年手捧檀板，押眾樂前，將欲歌之。上曰：『焉用舊詞爲。』命龜年宣翰林學士李白立進《清平調》詞三章。白承詔賦詞，龜年以進，上命梨園弟子約格調，撫絲竹，促龜年歌，太真妃笑領歌意甚厚。」張君房《脞説》指此爲《清平樂》曲。按明皇宣白進《淸平調》詞，乃是令白於《淸平調》中製詞。蓋古樂取聲律高下合爲三，曰清調、平調、側調，此之謂三調。明皇止令就擇上兩調，偶不樂側調故也。況白詞七字絕句，與今曲不類。而《尊前集》亦載此三絕句，止目曰《清平詞》。然唐人不深考，妄指此三絕句耳。此曲在越調，唐至今盛行。今世又有黃鐘宮、黃鐘商兩音者。歐陽炯稱，白有應製《清平樂》四首，往往是也。


《春光好》

《春光好》，《羯鼓錄》云：「明皇尤愛羯鼓玉笛，云八音之領袖。時春雨始晴，景色明麗，帝曰：『對此豈可不與他判斷！』命取羯鼓，臨軒縱擊，曲名《春光好》。囘顧柳杏，皆已微坼。上曰：『此一事不喚我作天工，可乎？』」今夾鐘宮《春光好》，唐以來多有此曲。或曰：夾鐘宮屬二月之律，明皇依月用律，故能判斷如神。予曰：二月柳杏坼久矣，此必正月用二月律催之也。《春光好》，近世或易名《愁倚闌》。


《菩薩蠻》

《菩薩蠻》，《南部新書》及《杜陽雜編》云：「大中初，女蠻國入貢，危髻金冠，纓絡被體，號『菩薩蠻隊』，遂製此曲。當時倡優}}李可及}}作菩薩蠻隊舞，文士亦往往聲其詞。」}}大中}}迺宣宗紀號也。《北夢瑣言》云：「宣宗愛唱《菩薩蠻》詞，令狐相國假溫飛卿新撰密進之，戒以勿泄，而遽言於人，由是疎之。」溫詞十四首，載《花間集》，今曲是也。李可及所製蓋止此，則其舞隊，不過如近世傳踏之類耳。


《望江南》

《望江南》，《樂府雜錄》云：李衛公爲亡妓謝秋娘撰《望江南》，亦名《夢江南》。白樂天作《憶江南》三首，第一「江南好」，第二、第三「江南憶」。自注云：「此曲亦名《謝秋娘》，每首五句。」予考此曲，自唐至今皆南呂宮，字句亦同。止是今曲兩段，蓋近世曲子無單遍者。然衛公爲謝秋娘作此曲，已出兩名。樂天又名以《憶江南》，又名以《謝秋娘》，近世又取樂天首句名以《江南好》。予嘗嘆世間有改易錯亂誤人者，是也。


《文溆子》

《文溆子》，《盧氏雜説》云：「文宗善吹小管，僧文溆爲入內大德，得罪流之。弟子收拾院中籍入家具，猶作師講聲。上採其聲製曲，曰《文溆子》。」予考《資治通鑑》：敬宗寶曆二年六月己卯幸興福寺，觀沙門文溆俗講。敬、文相繼，年祀極近，豈有二文溆哉？至所調俗講，則不可曉。意此僧以俗談侮聖言，誘聚羣小，至使人主臨觀，爲一笑之樂，死尚晚也。今黃鐘宮、大石調、林鐘商、歇指調皆有十拍令，未知孰是？而「溆」字或誤作「序」并「緒」。


《鹽角兒》

《鹽角兒》，《嘉祐雜志》云：「梅聖俞説，始教坊家人市鹽，於紙角中得一曲譜，翻之，遂以名。」今雙調《鹽角兒令》是也。歐陽永叔嘗製詞。


《喝䭾子》

《喝䭾子》，《洞微志》云：「屯田員外郎馮敢，景德三年爲開封府丞檢澇戶田，宿史胡店。日落，忽見三婦人過店前，入西畔古佛堂。敢料其鬼也，攜僕王侃詣之。延坐飲酒，稱二十六舅母者，請王侃歌送酒，三女側聽。十四姨者曰：『何名也？』侃對曰：『《喝䭾子》。』十四姨曰：『非也。此曲單州營妓教頭葛大姉所撰新聲。梁祖作四鎮時，駐兵魚臺，值十月二十一生日，大姉獻之。梁祖令李振填詞，付後騎唱之，以押馬隊，因謂之《葛大姉》。及戰，得勝囘，始流傳河北，軍中競唱。俗以押馬隊，故訛曰《喝䭾子》。莊皇入洛，亦愛此曲，謂左右曰：『此亦古曲，葛氏但更五七聲耳。』」李珣《瓊瑤集》有《鳳臺》一曲，注云：「俗謂之《喝䭾子》。」不載何宮調。今世道調宮有慢，句讀與古不類耳。


《後庭花》

《後庭花》，《南史》云：「陳後主每引賓客，對張貴妃等游宴，使諸貴人及女學士與狎客共賦新詩相贈答。采其尤艷麗者爲曲調，其曲有《玉樹後庭花》。」《通典》云：「《玉樹後庭花》、《堂堂》、《黃鸝留》、《金釵兩臂垂》，並陳後主造。恒與宮女學士及朝臣相唱和爲詩，太樂令何胥採其尤輕艷者爲此曲。」予因知後主詩，胥以配聲律，遂取一句爲曲名。故前輩詩云：「《玉樹》歌翻王氣終，景陽鐘動曉樓空。」又云：「《後庭花》一曲，幽怨不堪聽。」又云：「萬戶千門成野草，只緣一曲《後庭花》。」又云：「綵牋曾襞欺江總，綺閣塵銷《玉樹》空。」又云：「商女不知亡國恨，隔江猶唱《後庭花》。」又云：「《玉樹》歌闌海雲黑，花庭忽作青蕪國。」又云：「《後庭》餘唱落船窗。」又云：「《後庭》新聲嘆樵牧。」又云：「不知即入宮前井，猶自聽吹《玉樹花》。」吳蜀雞冠花有一種小者，高不過五六寸，或紅，或淺紅，或白，或淺白，世目曰「後庭花」。又按《國史纂異》，雲陽縣多漢離宮故地，有樹似槐而葉細，土人謂之「玉樹」。揚雄《甘泉賦》「玉樹青蔥」，左思以爲假稱珍怪者，實非也，似之而已。予謂雲陽既有「玉樹」，即《甘泉賦》中，未必假稱。陳後主《玉樹後庭花》，或者疑是兩曲，謂詩家或稱《玉樹》，或稱《後庭花》，少有連稱者。偽蜀時，孫光憲、毛熙震、李珣有《後庭花》曲，皆賦後主故事，不著宮調，兩段各四句，似令也。今曲在，兩段各六句，亦令也。


《西河長命女》

《西河長命女》，崔元範自越州幕府拜侍御史，李訥尚書餞於鑑湖，命盛小叢歌，坐客各賦詩送之。有云：「爲公唱作西河調，日暮偏傷去住人。」《理道要訣》：「《長命女西河》，在林鐘羽，時號平調。」今俗呼高平調也。《脞説》云：「張紅紅者，大曆初，隨父歌匄食。過將軍韋青所居，青納爲姬。自傳其藝，穎悟絕倫。有樂工取古《西河長命女》加減節奏，頗有新聲。未進間，先歌於青。青令紅紅潛聽，以小豆數合記其拍，紿云：『女弟子久歌此，非新曲也。』隔屏奏之，一聲不失。樂工大驚，請與相見，嘆伏不已。兼云：『有一聲不穩，今已正矣。』尋達上聽，召入宜春院，寵澤隆異。宮中號『記曲小娘子』，尋爲才人。」按此曲起開元以前，大曆間，樂工加減節奏，紅紅又正一聲而已。《花間集》和凝有《長命女》曲，偽蜀李珣《瓊瑤集》亦有之，句讀各異。然皆今曲子，不知孰爲古製林鐘羽並大曆加減者。近世有《長命女令》，前七拍，後九拍，屬仙呂調，宮調、句讀並非舊曲。又別出大石調《西河》，慢聲犯正平，極奇古。蓋《西河長命女》本林鐘羽，而近世所分二曲，在仙呂、正平兩調，亦羽調也。


《楊柳枝》

《楊柳枝》，《鑑戒錄》云：「《柳枝歌》，亡隋之曲也。」前輩詩云：「萬里長江一旦開，岸邊楊柳幾千栽。錦帆未落干戈起，惆悵龍舟更不囘。」又云：「樂苑隋堤事已空，萬條猶舞舊春風。」皆指汴渠事。而張祜《折楊柳枝》兩絕句，其一云：「莫折宮前楊柳枝，玄宗曾向笛中吹。傷心日暮煙霞起，無限春愁生翠眉。」則知隋有此曲，傳至開元。《樂府雜錄》云：白傅作《楊柳枝》。予考樂天晚年與劉夢得唱和此曲詞，白云：「古歌舊曲君休聽，聽取新翻《楊柳枝》。」又作《楊柳枝二十韻》云：「樂童翻怨調，才子與妍詞。」注云：「洛下新聲也。」劉夢得亦云：「請君莫奏前朝曲，聽唱新翻《楊柳枝》。」蓋後來始變新聲。而所謂樂天作《楊柳枝》者，稱其別創詞也。今黃鐘商有《楊柳枝》曲，仍是七字四句詩，與劉白及五代諸子所製並同。但每句下各增三字一句，此乃唐時和聲，如《竹枝》、《漁父》，今皆有和聲也。舊詞多側字起頭，平字起頭者，十之一二。今詞盡皆側字起頭，第三句亦復側字起，聲度差穩耳。


《麥秀兩岐》

《麥秀兩岐》，《文酒清話》云：「唐封舜卿性輕佻。德宗時使湖南，道經金州，守張樂燕之。執盃索《麥秀兩岐》曲，樂工不能。封謂樂工曰：『汝山民亦合聞大朝音律。』守爲杖樂工。復行酒，封又索此曲。樂工前乞侍郎舉一遍。封爲唱徹，眾已盡記，於是終席動此曲。封既行，守密寫曲譜，言封燕席事，郵筒中送與潭州牧。封至潭，牧亦張樂燕之。倡優作襤褸數婦人，抱男女筐筥，歌《麥秀兩岐》之曲， 叙其拾麥勤苦之由。封面如死灰，歸過金州，不復言矣。」今世所傳《麥秀兩岐》，今在黃鐘宮。唐《尊前集》載和凝一曲，與今曲不類。

乙丑冬，予客寄成都之碧雞坊妙勝院，自夏涉秋，與王和先、張齊望所居甚近，皆有聲妓，日置酒相樂，予亦往來兩家不厭也。嘗作詩云：「王家二瓊芙蕖妖，張家阿倩海棠魄。露香亭前占秋光，紅雲島邊弄春色。滿城錢癡買娉婷，風捲畫樓絲竹聲。誰似兩家喜看客，新飜歌舞勸飛觥。君不見東州鈍漢髮半縞，日日醉踏碧雞三井道。」予每飲歸，不敢徑臥，客舍無與語，因旁緣是日歌曲，出所聞見，仍考歷世習俗，追思平時論説，信筆以記。積百十紙，混羣書中，不自收拾。今秋開篋偶得之，殘脫逸散，僅存十七，因次比增廣成五卷，目曰《碧雞漫志》。顧將老矣，方悔少年之非，游心淡泊，成此亦安用？但一時醉墨，未忍焚棄耳。

己巳三月既望覃思齋序

歌曲所起

或問歌曲所起。曰：天地始分，而人生焉，人莫不有心，此歌曲所以起也。《舜典》曰：「詩言志，歌永言，聲依永，律和聲。」《詩》序曰：「在心爲志，發言爲詩，情動於中而形於言。言之不足，故嗟嘆之，嗟嘆之不足，故永歌之，永歌之不足，不知手之舞之，足之蹈之。」《樂記》曰：「詩言其志，歌咏其聲，舞動其容，三者本於心，然後樂器從之。」故有心則有詩，有詩則有歌，有歌則有聲律，有聲律則有樂歌，永言即詩也，非於詩外求歌也。今先定音節，乃製詞從之，倒置甚矣。而士大夫又分詩與樂府作兩科。古詩或名曰樂府，謂詩之可歌也。故樂府中有歌、有謠、有吟、有引、有行、有曲。今人於古樂府，特指爲詩之流，而以詞就音，始名樂府，非古也。舜命夔教冑子，詩歌聲律，率有次第。又語禹曰：「予欲聞六律、五聲、八音，在治忽，以出納五言。」其君臣《賡歌》、《九功》、《南風》、《卿雲》之歌，必聲律隨具。古者采詩，命太師爲樂章，祭祀、宴射、鄉飲皆用之。故曰：正得失，動天地，感鬼神，莫近於詩。先王以是經夫婦，成孝敬，厚人倫，美教化，移風俗。詩至於動天地，感鬼神，移風俗，何也？正謂播諸樂歌，有此效耳。然中世亦有因筦弦金石造歌以被之，若漢文帝使慎夫人鼓瑟，自倚瑟而歌，漢魏作三調歌辭，終非古法。


歌詞之變

古人初不定聲律，因所感發爲歌，而聲律從之，唐虞三代以來是也，餘波至西漢末始絕。西漢時，今之所謂古樂府者漸興，晉魏爲盛，隋氏取漢以來樂器歌章古調併入清樂，餘波至李唐始絕。唐中葉雖有古樂府，而播在聲律則尠矣，士大夫作者，不過以詩一體自名耳。蓋隋以來今之所謂曲子者漸興，至唐稍盛，今則繁聲淫奏，殆不可數。古歌變爲古樂府，古樂府變爲今曲子，其本一也。後世風俗益不及古，故相懸耳。而世之士大夫亦多不知歌詞之變。


古者歌工樂皆非庸人

子語魯太師樂，知樂深矣。魯太師者亦可語此耶？古者歌工、樂工皆非庸人，故摯適齊，干適楚，繚適蔡，缺適秦，方叔入河，武入漢，陽襄入海，孔子錄之。八人中，其一又見於《家語》。孔子學琴於師襄子，襄子曰「吾雖以擊磬爲官，然能於琴，今子於琴已習」是也。子貢問師乙：「賜宜何歌？」答曰：「愛者宜歌《商》，溫良而能斷者宜歌《齊》，寬而靜、柔而正者宜歌《頌》，廣大而靜、疏達而信者宜歌《大雅》，恭儉而好禮者宜歌《小雅》，正直而靜、廉而謙者宜歌《風》。」師乙，賤工也，學識乃至此。又曰：「歌者上如抗，下如墜，曲如折，止如槁木，倨中矩，勾中鉤，纍纍乎端如貫珠。」歌之妙不越此矣。今有過鈞容班教坊者，問曰：「某宜何歌？」必曰：「汝宜唱田中行、曹元寵小令。」


漢初古俗猶在

劉項皆善作歌，西漢諸帝如武宣類能之。趙王幽死，諸王負罪死，臨絕之音，曲折深迫。廣川王通經，好文辭，爲諸姬作歌尤奇古。而高祖之戚夫人、燕王旦之華容夫人兩歌，又不在諸王下，蓋漢初古俗猶在也。東京以來，非無作者，大概文釆有餘，情性不足。高歡玉壁之役，士卒死者七萬人，慚憤發疾，歸使斛律金作《勅勒歌》。其辭略曰：「山蒼蒼，天茫茫，風吹草低見牛羊。」歡自和之，哀感流涕。金不知書，能發揮自然之妙如此，當時徐庾輩不能也。吾謂西漢後，獨《勅勒歌》暨韓退之《十琴操》近古。


荊軻《易水歌》

荊軻入秦，燕太子丹及賓客送至易水之上，高漸離擊筑，軻和而歌，爲變徵之聲，士皆涕淚。又前爲歌曰：「風蕭蕭兮易水寒，壯士一去兮不復還。」復爲羽聲慷慨，士皆瞋目，髮上指冠。軻本非聲律得名，乃能變徵換羽於立談間，而當時左右聽者，亦不憒憒也。今人苦心造成一新聲，便作幾許大知音矣。


古音古辭亡缺

或問：元次山補伏羲至商十代樂歌，皮襲美補九夏歌，是否？曰：名與義存，二子補之無害。或有其名而無其義，有其義而名不可強訓，吾未保二子之全得也。次山曰：「嗚呼！樂聲自太古始，百世之後，盡亡古音；樂歌自太古始，百世之後，遂亡古辭。」次山知之晚也。孔子之時，三皇五帝樂歌已不及見，在齊聞《韶》，至三月不知肉味。戰國秦火，古器與音辭亡缺無遺。


自漢至唐所存之曲

漢時雅鄭參用，而鄭爲多。魏平荊州，獲}}漢}}雅樂，古曲音辭存者四，曰：《鹿嗚》、《騶虞》、《伐檀》、《文王》。而左延年之徒以新聲被寵，復改易音辭，止存《鹿鳴》一曲，晉初亦除之。又漢代短簫鐃歌樂曲，三國時存者，有《朱鷺》、《艾如張》、《上之回》、《戰城南》、《巫山高》、《將進酒》之類，凡二十二曲。魏吳稱號，始各改其十二曲。晉興，又盡改之，獨《玄雲》、《釣竿》二曲名存而已。漢代鼙舞，三國時存者，有《殿前生桂樹》等五曲，其辭則亡。漢代胡角《摩訶兜勒》一曲，張騫得自西域，李延年因之更造新聲二十八解，魏晉時亦亡。晉以來新曲頗眾，隋初盡歸清樂。至唐}}武后}}時，舊曲存者，如《白雪》、《公莫》、《巴渝》、《白紵》、《子夜》、《團扇》、《懊憹》、《石城》、《莫愁》、《楊叛》、《烏夜啼》、《玉樹後庭花》等，止六十三曲。唐中葉，聲辭存者，又止三十七，有聲無辭者七，今不復見。唐歌曲比前世益多，聲行於今、辭見於今者，皆十之三四，世代差近爾。大抵先世樂府，有其名者尚多，其義存者十之三，其始辭存者十不得一，若其音則無傳，勢使然也。


晉以來歌曲

石崇以《明君曲》教其妾綠珠，曰：「我本漢家子，將適單於庭。昔爲匣中玉，今爲糞土英。」綠珠亦自作《懊憹歌》曰：「絲布澀難縫。」桓伊侍孝武飲讌，撫弦而歌《怨詩》曰：「爲君既不易，爲臣良獨難。忠信事不顯，乃有見疑患。周旦佐}}文武}}，金縢功不刊。推心輔王政，二叔反流言。」熊甫見王敦委任錢鳳，將有異圖，進説不納，因告歸。臨與敦別，歌曰：「徂風飊起蓋山陵，氛霧蔽日玉石焚。往事既去可長嘆，念別惆悵會復難。」陳安死，隴上歌之曰：「隴上壯士有陳安，軀幹雖小腹中寬，愛養將士同心肝。䯀驄父馬鐵鍛鞍，七尺大刀奮如湍，丈八蛇矛左右盤，十蕩十決無當前。戰始三交失蛇矛，棄我䯀驄竄巖幽，爲我外援而懸頭。西流之水東流河，一去不還奈子何。」劉曜聞而悲傷，命樂府歌之。晉以來歌曲見於史者，蓋如是耳。


唐絕句定爲歌曲

唐時古意亦未全喪，《竹枝》、《浪淘沙》、《拋毬樂》、《楊柳枝》，乃詩中絕句，而定爲歌曲。故李太白《清平調》詞三章皆絕句。元白諸詩，亦爲知音者協律作歌。白樂天守杭，元微之贈云：「休遣玲瓏唱我詩，我詩多是別君辭。」自注云：「樂人高玲瓏能歌，歌予數十詩。」樂天亦《醉戲諸妓》云：「席上爭飛使君酒，歌中多唱舍人詩。」又《聞歌妓唱前郡守嚴郎中詩》云：「已留舊政布中和，又付新詩與艷歌。」元微之《見人詠韓舍人新律詩戲贈》云：「輕新便妓唱，凝妙入僧禪。」沈亞之送人序云；「故友李賀，善撰南北朝樂府故詞，其所賦尤多怨鬱悽艷之巧。誠以蓋古排今，使爲詞者莫得偶矣。惜乎其終亦不備聲弦唱。」然唐史稱：李賀樂府數十篇，雲韶諸工皆合之弦筦。又稱：李益詩名與賀相埒，每一篇成，樂工爭以賂求取之，被聲歌供奉天子。又稱：元微之詩，往往播樂府。舊史亦稱：武元衡工五言詩，好事者傳之，往往被於筦弦。


又舊説：開元中，詩人王昌齡、高適、王之渙詣旗亭飲。梨園伶官亦招妓聚燕，三人私約曰：「我輩擅詩名，未定甲乙，試觀諸伶謳詩分優劣。」一伶唱昌齡二絕句云：「寒雨連江夜入吳。平明送客楚帆孤。洛陽親友如相問，一片冰心在玉壺。」「奉帚平明金殿開，強將團扇共徘徊。玉顏不及寒鴉色，猶帶昭陽日影來。」一伶唱適絕句云：「開篋淚沾臆，見君前日書。夜臺何寂寞，猶是子雲居。」之渙曰：「佳妓所唱，如非我詩，終身不敢與子爭衡。不然，子等列拜牀下。」須臾，妓唱：「黃沙遠上白雲間，一片孤城萬仞山。羌笛何須怨楊柳，春風不度玉門關。」之渙揶揄二子曰：「田舍奴，我豈妄哉！」以此知李唐伶伎取當時名士詩句入歌曲，蓋常俗也。


蜀王衍召嘉王宗壽飲宣華苑，命宮人李玉簫歌衍所撰宮詞云：「輝輝赫赫浮五雲，宣華池上月華春。月華如水映宮殿，有酒不醉真癡人。」五代猶有此風，今亡矣。近世有取陶淵明《歸去來》、李太白《把酒問月》、李長吉《將進酒》、大蘇公赤壁前後賦協入聲律，此暗合其美耳。


元微之分詩與樂府作兩科

元微之序《樂府古題》云：「操、引、謠、謳、歌、曲、詞、調八名，起於郊祭、軍賓、吉凶、苦樂之際。在音聲者，因聲以度詞，審調以節唱，句度短長之數，聲韻平上之差，莫不由之準度。而又別其在琴瑟者爲操、引，採民甿者爲謳、謠，備曲度者總謂之歌、曲、詞、調。斯皆由樂以定詞，非選詞以配樂也。詩、行、詠、吟、題、怨、嘆、章、篇九名，皆屬事而作，雖題號不同，而悉謂之爲詩可也。後之審樂者，往往採取其詞度爲歌曲，蓋選詞以配樂，非由樂以定詞也。」微之分詩與樂府作兩科，固不知事始，又不知後世俗變。凡十七名皆詩也，詩即可歌，可被之筦弦也。元以八名者近樂府，故謂由樂以定詞；九名者本諸詩，故謂選詞以配樂。今樂府古題具在，當時或由樂定詞，或選詞配樂，初無常法。習俗之變，安能齊一。


古人善歌得名不擇男女

古人善歌得名，不擇男女。戰國時，男有秦青、薛談、王豹、綿駒、瓠梁，女有韓娥。漢高祖《大風歌》，教沛中兒歌之。武帝用事甘泉、圜丘，使童男女七十人歌。漢以來，男有虞公、李延年、朱顧仙、朱子尚、吳安泰、韓法秀，女有麗娟、莫愁、孫瑣、陳左、宋容華、王金珠。}}唐}}時男有陳不謙、}}謙}}子}}意奴}}、高玲瓏、長孫元忠、侯貴昌、韋青、}}李龜年}}、米嘉榮、}}李衮}}、何戡、田順郎、何滿、郝三寶、黎可及、柳恭。女有穆氏、}}方等}}、念奴、張紅紅、張好好、金谷里葉、永新娘、御史娘、柳青娘、謝阿蠻、胡二姉、寵妲、盛小叢、樊素、唐有態、李山奴、任智方四女、}}洞雲}}。今人獨重女音，不復問能否。而士大夫所作歌詞，亦尚婉媚，古意盡矣。政和間，李方叔在陽翟，有攜善謳老翁過之者。方叔戲作《品令》云：「歌唱須是玉人，檀口皓齒冰膚。意傳心事，語嬌聲顫，字如貫珠。    老翁雖是解歌，無奈雪鬢霜鬚。大家且道，是伊模樣，怎如念奴？」方叔固是沈於習俗，而語嬌聲顫，那得字如貫珠？不思甚矣。


論雅鄭所分

或問雅鄭所分。曰：「中正則雅，多哇則鄭」，至論也。何謂中正？凡陰陽之氣，有中有正，故音樂有正聲，有中聲。二十四氣，歲一周天，而統以十二律。中正之聲，正聲得正氣，中聲得中氣，則可用。中正用，則平氣應。故曰：中正以平之。若乃得正氣而用中律，得中氣而用正律，律有短長，氣有盛衰，太過不及之弊起矣。自揚子雲之後，惟魏漢津曉此。東坡曰：「樂之所以不能致氣召和如古者，不得中聲故也。樂不得中聲者，氣不當律也。」東坡知有中聲，蓋見孔子及伶州鴆之言，恨未知正聲耳。近梓潼雍嗣侯者，作正笙訣琴數，還相爲宮，解律呂逆順相生圖。大概謂知音在識律，審律在習數。故師曠之聰，不以六律不能正五音，諸譜以律通不過者，率皆淫哇之聲。嗣侯自言得律呂真數，著説甚詳，而不及中正。


歌曲拍節乃自然之度數

或曰：「古人因事作歌，輸寫一時之意，意盡則止，故歌無定句；因其喜怒哀樂，聲則不同，故句無定聲。今音節皆有轄束，而一字一拍，不敢輒增損，何與古相戾歟？」予曰：皆是也。今人固不及古，而本之情性，稽之度數，古今所尚，各因其所重。昔堯民亦擊壤歌，先儒爲搏拊之説，亦曰所以節樂。樂之有拍，非唐虞創始，實自然之度數也。故明皇使黃幡綽寫拍板譜，幡綽畫一耳於紙以進，曰：「拍從耳出。」牛僧孺亦謂拍爲樂句。嘉祐間，汴都三歲小兒在母懷飲乳，聽曲皆撚手指作拍，應之不差。雖然，古今所尚，治體風俗，各因其所重，不獨歌樂也。古人豈無度數？今人豈無性情？用之各有輕重，但今不及古耳。今所行曲拍，使古人復生，恐未能易。

此南宋作品在全世界都属于公有领域，因为作者逝世已经超过100年，且作品于1931年1月1日之前出版。

唐末五代樂章可喜

唐末五代，文章之陋極矣，獨樂章可喜，雖乏高韻，而一種奇巧，各自立格，不相沿襲。在士大夫猶有可言，若昭宗「野煙生碧樹，陌上行人去」，豈非作者？諸國僭主中，李重光、}}王衍}}、}}孟昶}}、霸主錢俶，習於富貴，以歌酒自娛。而莊宗同父興代北，生長戎馬間，百戰之餘，亦造語有思致。國初平一宇內，法度禮樂，寢復全盛。而士大夫樂章頓衰於前日，此尤可怪。


唐昭宗詞

唐昭宗以李茂貞之故，欲幸太原，至渭北，韓建迎奉歸華州。上鬱鬱不樂，時登城西齊雲樓眺望，製《菩薩蠻》曲曰：「登樓遙望秦宮殿，茫茫只見雙飛燕。渭水一條流，千山與萬丘。    野煙生碧樹，陌上行人去。安得有英雄，迎歸大內中。」又曰：「飄颻且在三峰下，秋風往往堪沾灑。腸斷憶仙宮，朦朧煙霧中。    思夢時時睡，不語長如醉。早晚是歸期，穹蒼知不知？」


各家詞短長

王荊公長短句不多，合繩墨處，自雍容奇特。晏元獻公、歐陽文忠公，風流縕藉，一時莫及，而溫潤秀潔，亦無其比。東坡先生以文章餘事作詩，溢而作詞曲，高處出神入天，平處尚臨鏡笑春，不顧儕輩。或曰：長短句中詩也。爲此論者，乃是遭柳永野狐涎之毒。詩與樂府同出，豈當分異？若從柳氏家法，正自不得不分異耳。晁無咎、黃魯直皆學東坡，韻製得七八。黃晚年閑放於狹邪，故有少疏蕩處。後來學東坡者，葉少蘊、蒲大受亦得六七，其才力比晁、黃差劣。蘇在庭、石耆翁入東坡之門矣，短氣跼步，不能進也。趙德麟、李方叔皆東坡客，其氣昧殊不近，趙婉而李俊，各有所長，晚年皆荒醉汝潁京洛間，時時出滑稽語。賀方回、周美成、晏叔原、僧仲殊各盡其才力，自成一家。賀周語意精新，用心甚苦。毛澤民、黃載萬次之。叔原如金陵王謝子弟，秀氣勝韻，得之天然，將不可學。仲殊次之，殊之贍，晏反不逮也。張子野、秦少游俊逸精妙。少游屢困京洛，故疏蕩之風不除。陳無己所作數十首，號曰《語業》，妙處如其詩，但用意太深，有時僻澀。陳去非、徐師川、蘇養直、呂居仁、韓子蒼、朱希真、陳子高、洪覺範，佳處亦各如其詩。王輔道、履道善作一種俊語，其失在輕浮，輔道誇捷敏，故或有不縝密。李漢老富麗而韻平平。舒信道、李元膺，思致妍密，要是波瀾小。謝無逸字字求工，不敢輒下一語，如刻削通草人，都無筋骨，要是力不足。然則獨無逸乎？曰：類多有之，此最著者爾。宗室中，明發、伯山久從汝洛名士游，下筆有逸韻，雖未能一一盡奇，比國賢、聖褒則過之。王逐客才豪，其新麗處與輕狂處皆足驚人。沈公述、李景元、孔方平、處度叔佺、晁次膺、雅言，皆有佳句，就中雅言又絕出。然六人者，源流從柳氏來，病於無韻。雅言初自集分兩體：曰雅詞，曰側艷，目之曰《勝萱麗藻》。後召試入官，以側艷體無賴太甚，削去之。再編成集，分五體：曰應制、曰風月脂粉、曰雪月風花、曰脂粉才情、曰雜類，周美成目之曰《大聲》。次膺亦間作側艷。田不伐才思與雅言抗行，不聞有側艷。田中行極能寫人意中事，雜以鄙俚，曲盡要妙，當在雅言之右，然莊語輒不佳。嘗執一扇，書句其上云：「玉蝴蝶戀花心動。」語人曰：「此聯三曲名也，有能對者，吾下拜。」北里狹邪間橫行者也。宗室溫之次之。長短句中，作滑稽無賴語，起於至和。嘉祐之前，猶未盛也。}}熙}}豐元祐間，袞州張山人以詼諧獨步京師，時出一兩解。澤州孔三傳者，首創諸宮調古傳，士大夫皆能誦之。元祐間，王齊叟彥齡，政和間，曹組元寵皆能文，每出長短句，膾炙人口。彥齡以滑稽語譟河朔。組潦倒無成，作《紅窗迥》及雜曲數百解，聞者絕倒，滑稽無賴之魁也。夤緣遭遇，官至防禦使。同時有張袞臣者，組之流，亦供奉禁中，號「曲子張觀察」。其後祖述者益眾，嫚戲汙賤，古所未有。組之子知閤門事勳，字公顯，亦能文，嘗以家集刻板，欲蓋父之惡。近有旨下揚州，毀其板云。


《樂章集》淺近卑俗

柳耆卿《樂章集》，世多愛賞，其實該洽，序事閑暇，有首有尾，亦間出佳語，又能擇聲律諧美者用之。惟是淺近卑俗，自成一體，不知書者尤好之。予嘗以比都下富兒，雖脫村野，而聲態可憎。前輩云：「《離騷》寂寞千年後，《戚氏》淒涼一曲終。」《戚氏》，柳所作也，柳何敢知世間有《離騷》？惟賀方回、周美成時時得之。賀《六州歌頭》、《望湘人》、《吳音子》諸曲，周《大酺》、《蘭陵王》諸曲最奇崛。或謂深勁乏韻，此遭柳氏野狐涎吐不出者也。歌曲自唐虞三代以前，秦漢以後皆有，造語險易，則無定法。今必以「斜陽芳草」、「淡煙細雨」繩墨後來作者，愚甚矣。故曰：不知書者，尤好耆卿。


東坡指出向上一路

長短句雖至本朝盛，而前人自立與真情衰矣。東坡先生非心醉於音律者，偶爾作歌，指出向上一路，新天下耳目，弄筆者始知自振。今少年妄謂東坡移詩律作長短句，十有八九不學柳耆卿，則學曹元寵。雖可笑，亦毋用笑也。


歐詞集自作者三之一

歐陽永叔所集歌詞，自作者三之一耳。其間他人數章，羣小因指爲永叔，起曖昧之謗。


小山詞

晏叔原歌詞初號《樂府補亡》。自序曰：「往與二三忘名之士浮沉酒中，病世之歌詞不足以析酲解慍，試續南部諸賢作五七字語，期以自娛。不皆叙所懷，亦兼寫一時杯酒間聞見，及同游者意中事。嘗思感物之情，古今不異。竊謂篇中之意，昔人定已不遺，第今無傳耳，故今所製，通以《補亡》名之。始時沈十二廉叔、}}陳十君}}龍家有蓮、鴻、蘋、雲，工以清謳娛客，每得一解，即以草授諸兒，吾三人聽之，爲一笑樂。」其大指如此。叔原於悲歡合離，寫眾作之所不能，而嫌於夸。故云：「昔人定已不遺，第今無傳。」蓮、鴻、蘋、雲，皆篇中數見，而世多不知爲兩家歌兒也。其後目爲《小山集》，黃魯直序之云：「嬉弄於樂府之餘，寓以詩人句法，清壯頓挫，能動搖人心。」又云：「狹邪之大雅，豪士之鼓吹，其合者《高唐》、《洛神》之流，其下者不減《桃葉》、《團扇》。」「若乃妙年美士，近知酒色之娛；苦節臞儒，晚悟裙裾之樂。鼓之舞之，使宴安酖毒而不悔，則叔原之罪也哉！」叔原年未至乞身，退居京城賜第，不踐諸貴之門。蔡京重九冬至日遣客求長短句，欣然兩爲作《鷓鴣天》：「九日悲秋不到心，鳳城歌管有新音。風彫碧柳愁眉淡，露染黃花笑饜深。        初過雁，已聞砧，綺羅叢裏勝登臨。須教月戶纖纖玉，細捧霞觴艷艷金。」「曉日迎長歲歲同，太平簫鼓間歌鐘。雲高未有前村雪，梅小初開昨夜風。        羅幕翠，綿筵紅，釵頭羅勝寫宜冬。從今屈指春期近，莫使金罇對月空。」竟無一語及蔡者。


周賀詞語意精新

江南某氏者解音律，時時度曲。周美成與有瓜葛，每得一解，即爲製詞，故周集中多新聲。賀方回初在錢塘作《青玉案》，魯直喜之，賦絕句云：「解道江南斷腸句，只今惟有賀方回。」賀集中如《青玉案》者甚眾。大抵二公卓然自立，不肯浪下筆，予故謂語意精新，用心甚苦。


《梅苑》

吾友黃載萬歌詞號《樂府廣變風》，學富才贍，意深思遠，直與唐名輩相角逐，又輔以高明之韻，未易求也。吾每對之嘆息，誦東坡先生語曰：「彼嘗從事於此，然後知其難，不知者以爲苟然而已。」夏幾道序之曰：「惜乎語妙而多傷，思窮而氣不舒，賦才如此，反嗇其壽，無乃情文之兆歟？」載萬所居齋前，梅花一株甚盛，因錄唐以來詞人才士之作凡數百首，爲齋居之玩，命曰《梅苑》。其序引云：「呈妍月夕，奪霜雪之鮮；吐臭風晨，聚椒蘭之酷。情涯殆絕，鑒賞斯在，莫不抽毫襞彩，比聲裁句。召楚雲使興歌，命燕玉以按節。粧臺之篇，賓筵之章，可得而述焉。」《樂府廣變風》有賦梅花數曲，亦自奇特。


《蘭畹曲會》

《蘭畹曲會》，孔甯極先生之子方平所集。序引稱無爲、莫知非，其自作者稱魯逸仲，皆方平隱名，如子虛、烏有、亡是之類。孔平日自號滍臯漁父，與姪處度齊名，李方叔詩酒侶也。


大晟樂府得人

崇寧間建大晟樂府，周美成作提舉官，而製撰官又有七。詠雅言，元祐詩賦科老手也，三舍法行，不復進取，放意歌酒，自稱大梁詞隱。每出一章，信宿喧傳都下，政和初召試補官，置大晟樂府製撰之職。新廣八十四調，患譜弗傳，雅言請以盛德大業及祥瑞事迹製詞實譜，有旨依月用律，月進一曲，自此新譜稍傳。時田爲不伐亦供職大樂，眾謂樂府得人云。


易安居士詞

易安居士，京東路提刑李格非文叔之女，建康守趙明誠德甫之妻。自少年便有詩名，才力華贍，逼近前輩，在士大夫中已不多得，若本朝婦人，當推詞釆第一。趙死，再嫁某氏，訟而離之，晚節流蕩無歸。作長短句能曲折盡人意，輕巧尖新，姿態百出，閭巷荒淫之語，肆意落筆，自古搢紳之家能文婦女，未見如此無顧籍也。陳後主游宴，使女學士狎客賦詩相贈答，采其尤艷麗者被以新聲，不過「璧月夜夜滿，瓊樹朝朝新」等語。李戡嘗痛元白詩纖艷不逞，非莊士雅人，多爲其破壞。流於民間，子父女母，交口教授，淫言媟語，冬寒夏熱，入人肌骨，不可除去。二公集尚存，可考也。元與白書，自謂近世婦人，暈淡眉目，綰約頭鬢，衣服脩廣之度，及匹配色澤，尤劇怪艷，因爲艷詩百餘首，今集中不載。元《會真詩》，白《夢游春詩》，所讀纖艷不逞，淫言媟語，止此耳。溫飛卿號多作側辭艷曲，其甚者：「合歡桃核終堪恨，里許元來別有人」，「玲瓏骰子安紅豆，入骨相思知不知」，亦止此耳。今之士大夫學曹組諸人鄙穢歌詞，則爲艷麗如陳之女學士狎客，爲纖艷不逞淫言媟語如元白，爲側詞艷曲如溫飛卿，皆不敢也。其風至閨房婦女，夸張筆墨，無所羞畏，殆不可使李戡見也。


六人賦木犀

向伯恭用《滿庭芳》曲賦木犀，約陳去非、朱希真、蘇養直同賦，「月窟蟠根，雲巖分種」者是也。然三人皆用《清平樂》和之。去非云：「黃衫相倚，翠葆層層底。八月江南風日美，弄影山腰水尾。        楚人未識孤妍，《離騷》遺恨千年。無住庵中新事，一枝喚起幽禪。」希真云：「人閑花少，菊小芙蓉老。冷淡仙人偏得道，買定西風一笑。        前身元是江梅，黃姑點破冰肌。只有暗香猶在，飽參清似南枝。」養直云：「斷崖流水，香度青林底。元配騷人蘭與芷，不數春風桃李。        淮南叢桂小山，詩翁合得躋攀。身到十洲三島，心游萬壑千巖。」後伯恭再賦木犀，亦寄《清平樂》贈韓璜叔夏云：「吳頭楚尾，踏破芒鞋底。萬壑千巖秋色裏，不奈惱人風味。        如今老我薌林，世間百不關心。獨喜愛香韓壽，能來同醉花陰。」韓和云：「秋光如水，釀作鵝黃蟻。散入千巖佳樹裏。惟許脩門人醉。        輕鈿重上風鬢，不禁月冷霜寒。步障深沉歸去，依然愁滿江山。」初，劉原父亦於《清平樂》賦木犀云：「小山叢桂，最有留人意，拂葉攀花無限思，雨濕濃香滿袂。        別來過了秋光，翠簾昨夜新霜。多少月官閑地，姮娥借與微芳。」同一花一曲，賦者六人，必有第其高下者。


紫姑神詞

正宮《白苧》曲賦雪者，世傳紫姑神作。寫至「追昔燕然畫角，寶鑰珊瑚，是時丞相，虛作銀城換得」，或問出處，答云：「天上文字，汝那得知。」末後句「又恐東君，暗遣花神，先到南國。昨夜江梅，漏泄春消息」，殊可喜也。予舊同僚郝宗文，嘗春初請紫姑神，既降，自稱蓬萊仙人玉英，書《浪淘沙》曲云：「塞上早春時，暖律猶微，柳舒金綫拂回堤。料得江鄉應更好，開盡梅溪。        晝漏漸遲遲，愁損仙肌。幾回無語斂雙眉。凭偏欄杆十二曲，日下樓西。」


沈公述詞

沈公述爲韓魏公之客，魏公在中山，門人多有賜環之望。沈秋日作《霜葉飛》詞云：「謾嬴得相思甚了，東君早作歸來計。便莫惜丹青手，重與芳菲，萬紅千翠。」爲魏公發也。


賀方回《石州慢》

賀方回《石州慢》，予舊見其稿，「風色收寒，雲影弄晴」改作「薄雨收寒，斜照弄晴」。又「冰垂玉筋，向午滴瀝檐楹，泥融消盡墻陰雪」改作「煙橫水際，映帶幾點歸鴻，東風消盡龍沙雪」。


宇文叔通詞

宇文叔通久留虜中不得歸，立春日作《迎春樂》曲云：「寶幡綵勝堆金縷。雙燕釵頭舞。人間要識春來處，天際雁，江邊樹。        故國鶯花又誰主，念憔悴，幾年羈旅。把酒祝東風，吹取人歸去。」


周美成《點絳唇》

周美成初在姑蘇，與營妓岳七楚雲者游甚久，後歸自京師，首訪之，則已從人矣。明日飲於太守蔡巒子高坐中，見其妹，作《點絳唇》曲寄之云：「遼鶴西歸，故鄉多少傷心事。短書不寄，魚浪空千里。        憑仗桃根，説與相思意。愁何際，舊時衣袂，猶有東風淚。」


何文縝詞

何文縝在館閣時，飲一貴人家，侍兒惠柔者解帕子爲贈，約牡丹開再集。何甚屬意，歸作《虞美人》曲，曲中隱其名云：「分香帕子揉藍膩，欲去殷勤惠。重來宜待牡丹時，只恐花知，知後故開遲。        別來看盡閑桃李，日日欄杆倚。催花無計問東風，夢作一雙蝴蝶遶芳叢。」何書此曲與趙詠道，自言其張本云。


王彥齡夫婦詞

王齊叟彥齡，元祐副樞巖叟之弟，任俊得聲。初官太原，作《望江南》數十曲嘲府縣同僚，遂併及帥，帥怒甚，因眾入謁，面責彥齡：「何敢爾！豈恃兄貴，謂吾不能劾治耶？」彥齡執手板頓首帥前曰：「居下位，只恐被人讒。昨日只吟《青玉案》，幾時曾做《望江南》？試問馬都監。」帥不覺失笑，眾亦匿笑去。今《別素質》曲「此事憑誰知證，有樓前明月，窗外花影」者，彥齡作也。娶舒氏，亦有詞翰。婦翁武選，彥齡事之素不謹。因醉酒嫚罵，翁不能堪，取女歸，竟至離絕。舒在父家，一日行池上，懷其夫，作《點絳唇》曲云：「獨自臨流，興來時把欄干凭。舊愁新恨，耗卻來時興。        鷺散魚潛，煙斂風初定。波心靜，照人如鏡，少個年時影。」


莫少虛詞

《水調歌頭》：「瑤草一何碧，春入武陵溪。溪上桃花無數，花上有黃鸝。」世傳爲魯直於建炎初見石耆翁，言此莫少虛作也。莫此詞本始，耆翁能道其詳。予嘗見莫《浣溪沙》曲：「寶釧湘裙上玉梯，雲重應恨翠樓低。愁同芳草兩萋萋。」又云：「歸夢悠颺見未真，繡衾恰有暗香薰。五更分得楚臺春。」造語頗工。晚年心醉富貴，不復事文筆。


古人使王昌莫愁事

古書亡逸固多，存於世者，亦恨不盡見。李義山絕句云：「本來銀漢是紅墻，隔得盧家白玉堂。誰與王昌報消息，盡知三十六鴛鴦。」而唐人使王昌事尤數，世多不曉，古樂府中可互見，然亦不詳也。一曰：「相逢狹路間，道隘不容車。如何兩少年，挾轂問君家。君家誠易知，易知復難忘。黃金爲君門，白玉爲君堂。堂上置樽酒，使作邯鄲倡。中庭生桂樹，華燈何煌煌。兄弟兩三人，中子爲侍郎。五日一來歸，道上自生光。黃金絡馬頭，觀者滿路傍。入門時左顧，但見雙鴛鴦。鴛鴦七十二，羅列自成行。」一曰：「河中之水向東流，洛陽女兒名莫愁。莫愁十三能織綺，十四採桑南陌頭。十五嫁爲盧家婦，十六生兒字阿侯。盧家蘭室桂爲梁，中有鬱金蘇合香。頭上金釵十二行，足下絲履五文章。珊瑚桂鏡爛生光，平頭奴子提履箱。人生富貴何所望，恨不嫁與東家王。」以三章互考之，即知樂府前篇所謂「白玉堂」與「鴛鴦七十二」，乃}}盧}}家。然義山稱「三十六」者，三十六雙，即七十二也。又知樂府後篇所謂東家王，即王昌也。余少年時戲作《清平樂》曲贈妓盧姓者云：「盧家白玉爲堂，于飛多少鴛鴦。縱使東墻隔斷，莫愁應念王昌。」黃載萬亦有《更漏子》曲云：「憐宋玉，許王昌。東西鄰短墻。」予每戲謂人曰：「載萬似曾經界兩家來。」蓋宋玉《好色賦》，稱「東鄰之子」，即宋玉爲西鄰也。東家王，即東鄰也 ；載萬用事如此之工。世徒知石城有莫愁，不知洛陽亦有之，前輩言樂府兩莫愁，正謂此也。又韓致光詩：「何必苦勞魂與夢，王昌祇在此墻東。」業唱歌者，沈亞之目爲聲家，又曰聲黨，又曰貢聲中禁。李義山云：「王昌且在墻東住，未必金堂得免嫌。」又云：「欲入盧家白玉堂，新春催破舞衣裳。」《對雪》云：「又入盧家妒玉堂。」


陳無己《浣溪沙》

陳無己作《浣溪沙》曲云：「暮葉朝花種種陳，三秋作意問詩人。安排雲雨要新清。        隨意且須追去馬，輕衫從使著行塵。晚窗誰念一愁新。」本是「安排雲雨要清新」，以末後句「新」字韻，遂倒作「新清」。世言無己喜作莊語，其弊生硬是也。詞中暗帶陳三、念一兩名，亦有時不莊語乎？

此南宋作品在全世界都属于公有领域，因为作者逝世已经超过100年，且作品于1931年1月1日之前出版。

《霓裳羽衣曲》

《霓裳羽衣曲》，説者多異。予斷之曰：西涼創作，明皇潤色，又爲易美名。其他飾以神怪者，皆不足信也。唐史云：河西節度使楊敬忠獻，凡十二遍。白樂天《和元微之〈霓裳羽衣曲〉歌》云：「由來能事各有主，楊氏創聲君造譜。」自注云：「開元中，西涼節度使楊敬述造。」鄭愚《津陽門詩》注亦稱西涼府都督楊敬述進。予又考唐史《突厥傳》，開元間，涼州都督楊敬述爲暾欲谷所敗，白衣檢校涼州事。樂天、鄭愚之説是也。劉夢得詩云：「開元天子萬事足，惟惜當年光景促。三鄉陌上望仙山，歸作《霓裳羽衣曲》。仙心從此在瑤池，三清八景相追隨。天上忽乘白雲去，世間空有秋風詞。」李肱《霓裳羽衣曲》詩云：「開元太平時，萬國賀豐歲。梨園進舊曲，玉座流新製。鳳管迭參差，霞衣競搖曳。」元微之《法曲》詩云：「明皇度曲多新態，宛轉浸淫易沈著。赤白桃李取花名，《霓裳羽衣》號天落。」劉詩謂明皇望女几山，持志求仙，故退作此曲。當時詩今無傳，疑是西涼獻曲之後，明皇三鄉眺望，發興求仙，因以名曲。「忽乘白雲去，空有秋風詞」，譏其無成也。李詩謂明皇厭梨園舊曲，故有此新製。元詩謂明皇作此曲多新態，《霓裳羽衣》非人間服，故號「天落」。然元指爲《法曲》，而樂天亦云：「《法曲》《法曲》歌《霓裳》，政和世理音洋洋。開元之人樂且康。」又知其爲《法曲》一類也。夫西涼既獻此曲，而三人者又謂明皇製作，予以是知爲「西涼創作，明皇潤色」者也。杜佑《理道要訣》云：「天寶十三載七月改諸樂名，中使輔璆琳宣進止，令於太常寺刊石，內黃鐘商《婆羅門曲》改爲《霓裳羽衣曲》。」《津陽門詩》注：「葉法善引明皇入月宮，聞樂歸，笛寫其半，會西涼都督楊敬述進《婆羅門》，聲調脗合，遂以月中所聞爲散序，敬述所進爲其腔，製《霓裳羽衣》。」月官事荒誕，惟西涼進《婆羅門曲》，明皇潤色，又爲易美名，最明白無疑。《異人錄》云：「開元六年，上皇與申天師中秋夜同游月中，見一大官府，牓曰：『廣寒清虛之府』。兵衛守門，不得入。天師引上皇躍超煙霧中，下視玉城，仙人、道士乘雲駕鶴往來其間，素娥十餘人，舞笑於廣庭大桂樹下，樂音嘈雜清麗。上皇歸，編律成音，製《霓裳羽衣曲》。」《逸史》云：「羅公遠中秋侍明皇宮中翫月，以拄杖向空擲之，化爲銀橋，與帝升橋，寒氣侵人，遂至月宮。女仙數百，素練霓衣，舞於廣庭。上問曲名，曰：《霓裳羽衣》。上記其音，歸作《霓裳羽衣曲》。」《鹿革事類》云：「八月望夜，葉法善與明皇游月官，聆月中天樂，問曲名，曰：《紫雲回》。默記其聲，歸傳之，名曰《霓裳羽衣》。」此三家者，皆誌明皇游月宮，其一申天師同游，初不得曲名。其一羅公遠同游，得今曲名。其一葉法善同游，得《紫雲回》曲名，歸易之。雖大同小異，要皆荒誕無可稽據。杜牧之《華清宮》詩：「月聞仙曲調，霓作舞衣裳。」詩家搜奇入句，非決然信之也。又有甚者，《開元傳信記》云：「帝夢游月官，聞樂聲，記其曲名《紫雲回》。」《楊妃外傳》云：「上夢仙子十餘輩，各執樂器，御雲而下。一人曰：『此曲神仙《紫雲回》，今授陛下。』」《明皇雜錄》及《仙傳拾遺》云：「明皇用葉法善術，上元夜自上陽宮往西涼州觀燈，以鐵如意質酒而還，遣使取之，不誣。」《幽怪錄》云：「開元正月望夜，帝欲與葉天師觀廣陵，俄虹橋起殿前，師奏請行，但無回顧。帝步上，高力士、樂官數十從，頃之，到廣陵。士女仰望，曰：『仙人現。』師請令樂官奏《霓裳羽衣》一曲，乃回。後廣陵奏：『上元夜仙人乘雲西來，臨孝感寺，奏《霓裳羽衣曲》而去。』上大悅。」唐人喜言開元天寶事，而荒誕相凌奪如此，將使誰信之？予以是知其他飾以神怪者，皆不足信也。王建詩云：「弟子歌中留一色，聽風聽水作霓裳。」歐陽永叔《詩話》以不曉「聽風聽水」爲恨。蔡絛《詩話》云：出唐人《西域記》。龜玆國王與臣庶知樂者，於大山間聽風水聲，均節成音。後翻入中國，如《伊州》、《甘州》、《涼州》，皆自龜玆致。此説近之，但不及《霓裳》。予謂《涼州》定從西涼來，若《伊》與《甘》，自龜玆致，而龜玆聽風水造諸曲，皆未可知。王建全章，餘亦未見。但「弟子歌中留一色」，恐是指梨園弟子，則何豫於龜玆？置之勿論可也。按唐史及唐人諸集、諸家小説，楊太真進見之日，奏此曲導之。妃亦善此舞，帝嘗以趙飛燕身輕，成帝爲置七寶避風臺事戲妃，曰：「爾則任吹多少。」妃曰：「《霓裳》一曲，足掩前右。」而宮妓佩七寶瓔珞舞此曲，曲終珠翠可掃。故詩人云：「貴妃宛轉侍君側，體弱不勝珠翠繁。冬雪飄颻錦袍暖，春風蕩樣霓裳翻。」又云：「天閣沈沈夜未央，碧雲仙曲舞《霓裳》。一聲玉笛向空盡，月滿驪山宮漏長。」又云：「《霓裳》一曲千峰上，舞破中原始下來。」又云：「漁陽鼙鼓動地來，驚破《霓裳羽衣曲》。」又云：「世人莫重《霓裳》曲，曾致干戈是此中。」又云：「雲雨馬嵬分散後，驪宮無復聽霓裳。」又云：「《霓裳》滿天月，粉骨幾春風。」帝爲太上皇，就養南宮，遷於西宮，梨園弟子玉琯發音，聞此曲一聲，則天顏不怡，左右歔欷。其後憲宗時，每大宴，間作此舞。文宗時，詔太常卿馮定，采開元雅樂，製《雲韶雅樂》及《霓裳羽衣曲》。是時四方大都邑及士大夫家，已多按習，而文宗乃令馮定製舞曲者，疑曲存而舞節非舊，故就加整頓焉。李後主作《昭惠后誄》云：「《霓裳羽衣曲》，綿玆喪亂，世罕聞者。獲其舊譜，殘缺頗甚。暇日與后詳定，去彼淫繁，定其缺墜。」蓋唐末始不全。《蜀檮杌》稱：「三月上巳，王衍宴怡神亭，衍自執板唱《霓裳羽衣》、《後庭花》、《思越人》曲。」決非開元全章。《洞微志》稱：「五代時，齊州章丘北村任六郎，愛讀道書，好湯餅，得犯天麥毒疾，多唱異曲。八月望夜，待月私第，六郎執板大譟一曲。有水鳥野雀數百，集其舍屋傾聽。自道曰：『此即昔人《霓裳羽衣》者。』眾請於何得，笑而不答。」既得之邪疾，使此聲果傳，亦未足信。按明皇改《婆羅門》爲《霓裳羽衣》，屬黃鐘商。云：時號越調，即今之越調是也。白樂天《嵩陽觀夜奏〈霓裳〉》詩云：「開元遺曲自淒涼，況近秋天調是商。」又知其爲黃鐘商無疑。歐陽永叔云：「人間有《瀛府》、《獻仙音》二曲，此其遺聲。」《瀛府》屬黃鐘宮，《獻仙音》屬小石調，了不相干。永叔知《霓裳羽衣》爲《法曲》，而《瀛府》、《獻仙音》爲《法曲》中遺聲，今合兩個宮調作《霓裳羽衣》一曲遺聲，亦太疏矣。《筆談》云：「蒲中逍遙樓楣上，有唐人橫書，類『梵』字，相傳是《霓裳譜》，字訓不通，莫知是非。或謂今燕部有《獻仙音》曲，乃其遺聲。然《霓裳》本謂之道調《法曲》，《獻仙音》乃小石調爾。」又《嘉祐雜志》云：「同州樂工翻河中黃幡綽《霓裳譜》，鈞容樂工任守澄以爲非是，別依《法曲》造成。教坊伶人花日新見之，題其後云：『《法曲》雖精，莫近《望瀛》。』」予謂《筆談》知《獻仙音》非是，乃指爲道調《法曲》，則無所著見。獨《理道要訣》所載，係當時朝旨，可信不誣。《雜志》謂同州樂工翻河中黃幡綽譜，雖不載何宮調，安知非逍遙樓楣上橫書耶？今並任守澄譜皆不傳。樂天《和元微之〈霓裳羽衣曲〉歌》云：「磬簫箏笛遞相攙，擊擫彈吹聲邐迤。」注云：「凡《法曲》之初，衆樂不齊，惟金石絲竹次第發聲，《霓裳》序初亦復如此。」又云：「散序六奏未動衣，陽臺宿雲慵不飛。中序擘騞初入拍，秋竹竿裂春冰拆。」注云：「散序六遍無拍，故不舞，中序始有拍，亦名拍序。」又云：「繁音急節十二遍，跳珠撼玉何鏗錚。翔鸞舞了卻收翅，唳鶴曲終長引聲。」注云：「《霓裳》十二遍而曲終，凡曲將終，皆聲拍促速，惟《霓裳》之末，長引一聲。」《筆談》云：「《霓裳曲》凡十二疊，前六疊無拍，至第七疊方謂之疊遍，自此始有拍而舞。」《筆談》，沈存中撰。沈指《霓裳羽衣》爲道調《法曲》，則是未嘗見舊譜。今所云豈亦得之樂天乎？世有般涉調《拂霓裳曲》，因石曼卿取作傳踏，述開元天寶舊事。曼卿云：本是月宮之音，翻作人間之曲。近夔帥曾端伯增損其辭，爲勾遣隊口號，亦云開寶遺音。蓋二公不知此曲自屬黃鐘商，而《拂霓裳》則般涉調也。宣和初，普州守山東人王平，詞學華贍，自言得夷則商《霓裳羽衣譜》，取陳鴻、白樂天《長恨歌傳》，並樂天《寄元微之〈霓裳羽衣曲〉歌》，又雜取唐人小詩長句，及}}明皇}}、太真事，終以微之《連昌宮詞》，補綴成曲，刻板流傳。曲十一段，起第四遍，第五遍、第六遍、正 攧、入破、虛催、衮、實催、袞、歇拍、殺袞，音律節奏，與白氏歌注大異。則知唐曲今世決不復見，亦可恨也。又唐史稱：客有以按樂圖示王維者，無題識。維徐曰：「此《霓裳》第三疊最初拍也。」客未然，引工按曲，乃信。予嘗笑之，《霓裳》第一至第六疊無拍者，皆散序故也。類音家所行大品，安得有拍？樂圖必作舞女，而《霓裳》散序六疊以無拍故不舞。又畫師於樂器上，或吹或彈，止能畫一個字，諸曲皆有此一字，豈獨《霓裳》？唐孔緯拜官教坊，優伶求利市，緯呼使前，索其笛，指竅問曰：「何者是《浣溪沙》孔籠子？」諸伶大笑。此與畫圖上定曲名何異。


《涼州曲》

《涼州曲》，唐史及《傳載》稱：天寶樂曲皆以邊地爲名，若《涼州》、《伊州》、《甘州》之類，曲遍聲繁，名入破。又詔道調《法曲》與胡部新聲合作。明年，安祿山反，涼、伊、甘皆陷。《土蕃史》及《開元傳信紀》亦云：西涼州獻此曲，寧王憲曰：「音始於宮，散於商，成於角徵羽。斯曲也，宮離而不屬，商亂而加暴，君卑逼下，臣僭犯上，臣恐一日有播遷之禍。」及安史之亂，世頗思憲審音。而《楊妃外傳》乃謂上皇居南內，夜與妃侍者紅桃歌妃所製《涼州詞》，上因廣其曲，今流傳者益加。《明皇雜錄》亦云：「上初自巴蜀回，夜來乘月登樓，命妃侍者紅桃歌《涼州》，即妃所製。上親御玉笛爲倚曲，曲罷無不感泣。因廣其曲，傳於人間。」予謂皆非也。《涼州》在天寶時已盛行，上皇巴蜀回，居南內，乃肅宗時，那得始廣此曲？或曰：因妃所製詞而廣其曲者，亦詞也，則流傳者益加，豈亦詞乎？舊史及諸家小説謂妃善歌舞，邃曉音律，不稱善製詞。今妃《外傳》及《明皇雜錄》所云，夸誕無實，獨帝御玉笛爲倚曲，因廣之，流傳人間，似可信，但非《涼州》耳。唐史又云：其聲本宮調。今《涼州》見於世者凡七宮曲，曰黃鐘宮、道調宮、無射宮、中呂宮、南呂宮、仙呂宮、高宮，不知西涼所獻何宮也。然七曲中，知其三是唐曲，黃鐘、道調、高宮者是也。《脞説》云：「《西涼州》本在正宮，貞元初，康崑崙翻入琵琶玉宸宮調，初進在玉宸殿，故以命名，合眾樂即黃鐘也。」予謂黃鐘即俗呼正宮，崑崙豈能捨正宮外別製黃鐘《涼州》乎？因玉宸殿奏琵琶，就易美名，此樂工夸大之常態。而《脞説》便謂翻入琵琶玉宸宮調。《新史》雖取其説，止云康崑崙寓其聲於琵琶，奏於玉宸殿，因號玉宸宮調，合諸樂則用黃鐘宮，得之矣。張祜詩云：「春風南內百花時，道調《涼州》急遍吹。揭手便拈金椀舞，上皇驚笑悖拏兒。」又《幽閑鼓吹》云：「元載子伯和勢傾中外，福州觀察使寄樂妓數十人，使者半歲不得通。窺伺門下，有琵琶康崑崙出入，乃厚遺求通，伯和一試，盡付崑崙。段和上者，自製道調《涼州》，崑崙求譜，不許，以樂之半爲贈，乃傳。」據張祜詩，上皇時已有此曲，而《幽閑鼓吹》謂段師自製，未知孰是。白樂天《秋夜聽高調〈涼州〉》詩云：「樓上金風聲漸緊，月中銀字韻初調。促張弦柱吹高管，一曲《涼州》入泬寥。」大呂宮，俗呼高宮，其商爲高大石，其羽爲高般涉，所調高調，乃高宮也。《史》及《脞説》又云：「《涼州》有大遍、小遍」，非也。凡大曲有散序、靸、排遍、攧、正攧、入破、虛催、實催、衮遍、歇拍、殺 衮，始成一曲，此謂大遍。而《涼州》排遍，予曾見一本有二十四段。後世就大曲製詞者，類從簡省，而管弦家又不肯從首至尾吹彈，甚者學不能盡。元微之詩云：「逡巡大遍《梁州》徹。」又云：「《梁州》大遍最豪嘈。」史及《脞説》謂有大遍小遍，其誤識此乎？


《伊州》

《伊州》見於世者凡七商曲：大石調、高大石調、雙調、小石調、歇指調、林鐘商、越調，第不知天寶所製七商中何調耳。王建《宮詞》云：「側商調裏唱《伊州》。」林鐘商，今夷則商也，管色譜以凡字殺，若側商即借尺字殺。


《甘州》

《甘州》，世不見，今仙呂調有曲破，有《八聲慢》，有令，而中呂調有《象甘州八聲》，他宮調不見也。凡大曲就本宮調製引、序、慢、近、令，蓋度曲者常態。若《象甘州八聲》，即是用其法於中呂調，此例甚廣。偽蜀毛文錫有《甘州遍》，顧敻、李珣有《倒排甘州》，顧敻又有《甘州子》，皆不著宮調。


《胡渭州》

《胡渭州》，《明皇雜錄》云：「開元中，樂工李龜年弟兄三人皆有才學盛名。彭年善舞，鶴年、龜年能歌，製《渭州曲》，特承顧遇。於東都大起第宅，僭侈之制，逾於公侯。」唐史《吐蕃傳》亦云：「奏《涼州》、《胡渭》、《錄要》雜曲。」今小石調《胡渭州》是也。然世所行《伊州》、《胡渭州》、《六幺》，皆非大遍全曲。


《六幺》

《六幺》，一名《綠腰》，一名《樂世》，一名《錄要》。元微之《琵琶歌》云：「《綠腰》散序多攏撚。」又云：「管兒還爲彈《綠腰》，《綠腰》依舊聲迢迢。」又云：「逡巡彈得《六幺》徹，霜刀破竹無殘節。」沈亞之《歌者葉記》云：「合韻奏《綠腰》。」又誌盧金蘭墓云：「爲《綠腰》《玉樹》之舞。」唐史《吐蕃傳》云：「奏《涼州》、《胡渭》、《錄要》雜曲。」段安節《琵琶錄》云：「《綠腰》，本《錄要》也，樂工進曲，上令錄其要者。」白樂天《楊柳枝詞》云：「《六幺》《水調》家家唱，《白雪》《梅花》處處吹。」又《聽歌六絕句》內，《樂世》一篇云：「管急弦繁拍漸稠，《綠腰》宛轉曲終頭。誠知《樂世》聲聲樂，老病人聽未免愁。」注云：「《樂世》一名《六幺》。」王建《宮詞》云：「琵琶先抹《六幺》頭。」故知唐人以「腰」作「幺」者，惟樂天與王建耳。或云：此曲拍無過六字者，故曰《六幺》。至樂天又獨謂之《樂世》，他書不見也。《青箱雜記》云：「曲有《錄要》者，錄《霓裳羽衣曲》之要拍。」《霓裳羽衣曲》乃宮調，與此曲了不相關。士大夫論議，嘗患講之未詳，率然而發，事與理交違，幸有證之者，不過如聚訟耳。若無人攻擊，後世隨以憒憒，或遺禍於天下，樂曲不足道也。《琵琶錄》又云：「貞元中，康崑崙琵琶第一手，兩市祈雨鬥聲樂，崑崙登東綵樓，彈新翻羽調《綠腰》，必謂無敵。曲罷，西市樓上出一女郎，抱樂器云：『我亦彈此曲，兼移在楓香調中。』下撥聲如雷，絕妙入神，崑崙拜請爲師。女郎更衣出，乃僧善本，俗姓段。」今《六幺》行於世者四：曰黃鐘羽，即俗呼般涉調；曰夾鐘羽，即俗呼中呂調；曰林鐘羽，即俗呼高平調；曰夷則羽，即俗呼仙呂調；皆羽調也。崑崙所謂新翻，今四曲中一類乎？或他羽調乎？是未可知也。段師所謂楓香調，無所著見。今四曲中一類乎？或他調乎？亦未可知也。歐陽永叔云：「貪看《六幺》花十八。」此曲內一疊名「花十八」，前後十八拍，又四花拍，共二十二拍。樂家者流所謂「花拍」，蓋非其正也，曲節抑揚可喜，舞亦隨之。而舞築球《六幺》，至「花十八」益奇。

《蘭陵王》

《蘭陵王》，北齊史及《隋唐嘉話》稱：齊文襄之子長恭封蘭陵王，與周師戰，嘗著假面對敵，擊周師金墉城下，勇冠三軍。武士共歌謠之，曰《蘭陵王入陣曲》。今越調《蘭陵王》，凡三段二十四拍，或曰遺聲也。此曲聲犯正宮，管色用大凡字、大一字、勾字，故亦名大犯。又有大石調《蘭陵王慢》，殊非舊曲。周齊之際，未有前後十六拍慢曲子耳。


《虞美人》

《虞美人》，《脞説》稱起於項籍「虞兮」之歌。予謂後世以此命名可也，曲起於當時，非也。曾子宣夫人魏氏作《虞美人草行》，有云：「三軍散盡旌旗倒，玉帳佳人坐中老。香魂夜逐劍光飛，青血化爲原上草。芳菲寂寞寄寒枝，舊曲聞來似斂眉。」又云：「當時遺事久成空，慷慨尊前爲誰舞？」亦有就曲誌其事者，世以爲工。其詞云：「帳前草草軍情變，月下旌旗亂。褫衣推枕愴離情，遠風吹下楚歌聲、正三更。        撫騅欲上重相顧，艷態花無主，手中蓮鍔凛秋霜。九泉歸去是仙鄉、恨茫茫。」黃載萬追和之，壓倒前輩矣。其詞云：「世間離恨何時了？不爲英雄少。楚歌聲起伯圖休，玉帳佳人血涙、滿東流。        葛荒葵老蕪城暮，玉貌知何處？至今芳草解婆娑，只有當年魂魄未消磨。」按《益州草木記》：「雅州名山縣出虞美人草，如雞冠花。葉兩兩相對，爲唱《虞美人》曲，應拍而舞，他曲則否。」《賈氏談錄》：「褒斜山谷中有虞美人草，狀如雞冠，大葉相對。或唱《虞美人》，則兩葉如人拊掌之狀，頗中節拍。」《酉陽雜俎》云：「舞草出雅州，獨莖三葉，葉如決明，一葉在莖端，兩葉居莖之半相對。人或近之歌，及抵掌謳曲，葉動如舞。」《益部方物圖贊》改「虞」作「娛」，云：「今世所傳《虞美人》曲，下音俚調，非楚虞姬作。意其草纖柔，爲歌氣所動，故其葉至小者或若動搖，美人以爲娛耳。」《筆談》云：「高郵桑景舒性知音，舊聞虞美人草，遇人作《虞美人》曲，枝葉皆動，他曲不然。試之，如所傳。詳其曲，皆吳音也。他日取琴，試用吳音製一曲，對草鼓之，枝葉亦動，乃目曰《虞美人操》。其聲調與舊曲始末不相近，而草輒應之者，律法同管也。今盛行江湖間，人亦莫知其如何爲吳音。」《東齋記事》云：「虞美人草，唱他曲亦動，傳者過矣。」予考六家説，各有異同。《方物圖贊》最穿鑿，無所稽據。舊曲固非虞姬作，若便謂下音俚調，嘻其甚矣。亦聞蜀中數處有此草，予皆未之見，恐種族異，則所感歌亦異。然舊曲三，其一屬中呂調，其一中呂宮，近世轉入黃鐘宮。此草應拍而舞，應舊曲乎？新曲乎？桑氏吳音，合舊曲乎？新曲乎？恨無可問者。又不知吳草與蜀產有無同類也。


《安公子》

《安公子》，《通典》及《樂府雜錄》稱：煬帝將幸江都，樂工王令言者，妙達音律。其子彈胡琵琶作《安公子》曲，令言驚問：「那得此？」對曰：「宮中新翻。」令言流涕曰：「慎毋從行。宮，君也。宮聲往而不返，大駕不復回矣。」據《理道要訣》，唐時《安公子》在太簇角，今已不傳。其見於世者，中呂調有近，般涉調有令，然尾聲皆無所歸宿；亦異矣。


《水調歌》

《水調歌》，《理道要訣》所載唐樂曲，南呂商時號水調。予數見唐人説水調，各有不同。予因疑水調非曲名，乃俗呼音調之異名，今決矣。按《隋唐嘉話》：煬帝鑿汴河，自製《水調歌》，即是水調中製歌也。世以今曲《水調歌》爲煬帝自製，今曲迺中呂調，而唐所謂南呂商，則今俗呼中管林鐘商也。《脞説》云：「水調《河傳》，煬帝將幸江都時所製，聲韻悲切，帝喜之。樂工王令言謂其弟子曰：不返矣。水調《河傳》，但有去聲。」此説與《安公子》事相類，蓋水調中《河傳》也。《明皇雜錄》云：「祿山犯順，議欲遷幸。帝置酒樓上，命作樂。有進《水調歌》者，曰：『山川滿目淚沾衣，富貴榮華能幾時。不見只今汾水上，惟有年年秋雁飛。』上問誰爲此曲，曰：『李嶠。』上曰：『真才子。』不終飲而罷。」此水調中一句七字曲也。白樂天《聽水調詩》云：「五言一遍最殷勤。調少情多似有因。不會常時翻曲意，此聲腸斷爲何人。」《脞説》亦云：「《水調》第五遍，五言調，聲最愁苦。」此水調中一句五字曲。又有多遍，似是大曲也。樂天詩又云：「時唱一聲新水調，謾人道是《採菱歌》。」此水調中新腔也。《南唐近事》云：「元宗留心內寵，宴私擊鞠無虛日。嘗命樂工楊花飛奏《水調》詞進酒，花飛惟唱『南朝天子好風流』一句，如是數四。上悟，覆桮賜金帛。」此又一句七字。然既曰命奏《水調》詞，則是令楊花飛水調中撰詞也。《外史檮杌》云：「王衍泛舟巡閬中，舟子皆衣錦繡，自製水調《銀漢曲》。」此水調中製《銀漢曲》也。今世所唱中呂調《水調歌》，迺是以俗呼音調異名者名曲，雖首尾亦各有五言兩句，決非樂天所聞之曲。《河傳》，唐詞存者二，其一屬南呂宮，凡前段平韻，後仄韻。其一乃今《怨王孫》曲，屬無射宮。以此知煬帝所製《河傳》，不傳已久。然歐陽永叔所集詞內，《河傳》附越調，亦《怨王孫》曲。今世《河傳》乃仙呂調，皆令也。


《萬歲樂》

《萬歲樂》，唐史云：「明皇分樂爲二部，堂下立奏，謂之『立部伎』。堂上坐奏，謂之『坐部伎』。坐部伎六曲，而《鳥歌萬歲樂》居共四。鳥歌者，武后作也。有鳥能人言萬歲，因以製樂。」《通典》云：「《鳥歌萬歲樂》，武太后所造。時宮中養鳥，能人言，嘗稱『萬歲』，爲樂以象之。舞三人，衣緋大袖，並畫鸜鵒冠，作鳥象。」又云：「今嶺南有鳥，似鸜鵒，能言，名『吉了』，音『料』。」異哉，武后也！其爲昭儀至篡奪，殺一后一妃，而殺王侯將相中外士大夫不可勝計，凶忍之極。又殺諸武，僅有免者。又最甚，則親生四子，殺其二，廢徙其一，獨睿宗危得脫。視他人性命如糞草，至聞鳥歌「萬歲」，乃欲集慶厥躬，改年號永昌。又因二齒生，改號長壽，又號延載，又號天冊萬歲，又號萬歲通天，又號長安。自昔紀號祈祝，未有如后之甚者。在眾人則欲速死，在一身則欲長久，世無是理也。按《理道要訣》，唐時太簇商樂曲有《萬歲樂》。或曰：即《鳥歌萬歲樂》也。又舊唐史：元和八年十月，汴州韓弘撰《聖朝萬歲樂譜》三百首以進。今黃鐘宮亦有《萬歲樂》，不知起前曲或後曲。


《夜半樂》

《夜半樂》，唐史云：「民間以明皇自潞州還京師，夜半舉兵，誅韋皇后，製《夜半樂》、《還京樂》二曲。」《樂府雜錄》云：「明皇自潞州入平內難，半夜斬長樂門關，領兵入宮。後撰《夜半樂》曲。」今黃鐘宮有《三臺夜半樂》，中呂調有慢、有近拍、有序，不知何者爲正。


《何滿子》

《何滿子》，白樂天詩云：「世傳滿子是人名。臨就刑時曲始成。一曲四詞歌八疊，從頭便是斷腸聲。」自注云：「開元中，滄州歌者姓名。臨刑進此曲以贖死，上竟不免。」元微之《何滿子歌》云：「何滿能歌能宛轉，天寶年中世稱罕。嬰刑繫在囹圄間，下調哀音歌憤懣。梨園弟子奏玄宗，一唱承恩羈網緩。便將《何滿》爲曲名，御譜親題樂府纂。」甚矣！帝王不可妄有嗜好也。明皇喜音律，而罪人遂欲進曲贖死。然元白平生交友，聞見率同，獨紀此事少異。《盧氏雜説》云：「甘露事後，文宗便殿觀牡丹，誦舒元輿《牡丹賦》，嘆息泣下，命樂適情。宮人沈翹翹舞《何滿子》，詞云：『浮雲蔽白日』。上曰：『汝知書耶？』乃賜金臂環。」又薛逢《何滿子》詞云：「繫馬宮槐老，持杯店菊黃。故交今不見，流恨滿川光。」五字四句。樂天所謂一曲四詞，庶幾是也。歌八疊，疑有和聲，如《漁父》、《小秦王》之類。今詞屬雙調，兩段各六句，內五句各六字，一句七字。五代時尹鶚、李珣亦同此。其他諸公所作，往往只一段，而六句各六字，皆無復有五字者。字句既異，即知非舊曲。《樂府雜錄》云：「靈武刺史李靈曜置酒，坐客姓駱，唱《何滿子》，皆稱妙絕。白秀才者曰：『家有聲妓，歌此曲音調不同。』召至令歌，發聲清越，殆非常音。駱遽問曰：『莫是宮中胡二子否？』妓熟視曰：『君豈梨園駱供奉邪？』相對泣下。皆明皇時人也。」張祜作《孟才人嘆》云：「偶因歌態詠嬌嚬，傳唱宮中十二春。卻爲一聲《何滿子》，下泉須弔孟才人。」其序稱：「武宗疾篤，孟才人以歌笙獲寵者，密侍其右。上目之曰：『吾當不諱，爾何爲哉？』指笙囊泣曰：『請以此就縊。』上憫然。復曰：『妾嘗藝歌，願對上歌一曲以泄憤。』許之，乃歌一聲《何滿子》，氣亟，立隕。上令醫候之，曰：『脉尚溫而腸已絕。』上崩，將徙柩，舉之愈重。議者曰：『非俟才人乎？』命其櫬至，乃舉。」偽蜀孫光憲《何滿子》一章云：「冠劍不隨君去，江河還共恩深。」似爲孟才人發。祜又有《宮詞》云：「故國三千里，深宮二十年。一聲何滿子，雙淚落君前。」其詳不可得而聞也。


《淩波神》

《淩波神》，《開元天寶遺事》云：「帝在東都，夢一女子，高髻廣裳，拜而言曰：『妾淩波池中龍女，久護 宮苑。陛下知音，乞賜一曲。』帝爲作《淩波曲》，奏之池上，神出波間。」《楊妃外傳》云：「上夢艷女，梳交心髻，大袖寬衣，曰：『妾是陛下淩波池中龍女，衛宮護駕實有功。陛下洞曉鈞天之音，乞賜一曲。』夢中爲鼓胡琴，作《淩波曲》。後於淩波池奏新曲，池中波濤涌起，有神女出池心，乃夢中所見女子，因立廟池上，歲祀之。」《明皇雜錄》云：「女伶謝阿蠻善舞《淩波曲》，出入宮中及諸姨宅。妃子待之甚厚，賜以金粟妝臂環。」按《理道要訣》天寶諸樂曲名，有《淩波神》二曲，其一在林鐘宮，云：時號道調宮。然今之林鐘宮即時號南呂宮，而道調宮即古之仲呂宮也。其一在南呂商，云：時號水調。今南呂商則俗呼中管林鐘商也；皆不傳。予問諸樂工，云：「舊見《淩波曲》譜，不記何宮調也。世傳用之歌吹，能招來鬼神，因是久廢。」豈以龍女見形之故，相承爲能招來鬼神乎？


《荔枝香》

《荔枝香》，唐史《禮樂志》云：「帝幸驪山，楊貴妃生日，命小部張樂長生殿，奏新曲，未有名，會南方進荔枝，因名曰《荔枝香》。」《脞説》云：「太真妃好食荔枝，每歲忠州置急遞上進，五日至都。天寶四年夏，荔枝滋甚，比開籠時，香滿一室。供奉李龜年撰此曲進之，宣賜甚厚。」《楊妃外傳》云：「明皇在驪山，命小部音聲於長生殿奏新曲，未有名，會南海進荔枝，因名《荔枝香》。」三説雖小異，要是明皇時曲。然史及《楊妃外傳》皆謂帝在驪山，故杜牧之華清絕句云：「長安回望繡成堆。山頂千門次第開。一騎紅塵妃子笑，無人知道荔枝來。」《遯齋閑覽》非之，曰：「明皇每歲十月幸驪山，至春乃還，未嘗用六月。詞意雖美，而失事實。」予觀小杜華清長篇，又有「塵埃羯鼓索，片段荔枝筐」之語。其後歐陽永叔詞亦云：「一從魂散馬嵬關。只有紅塵無驛使，滿眼驪山。」唐史既出永叔，宜此詞亦爾也。今歇指、大石兩調皆有近拍，不知何者爲本曲。


《阿濫堆》

《阿濫堆》，《中朝故事》云：「驪山多飛禽，名『阿濫堆』。明皇御玉笛，採其聲，翻爲曲子名。左右皆傳唱之，播於遠近，人競以笛效吹。故張祜詩云：『紅樹蕭蕭閣半開，玉皇曾幸此宮來。至今風俗驪山下，村笛猶吹阿濫堆。』」賀方回《朝天子》曲云：「待月上，潮平波灔灔，塞管孤吹新阿濫。」即謂《阿濫堆》。江湖間尚有此聲，予未之聞也。嘗以問老樂工，云屬夾鐘商。按《理道要訣》天寶諸樂名，「堆」作「塠」，屬黃鐘羽。夾鐘商俗呼雙調，而黃鐘羽則俗呼般涉調。然《理道要訣》稱：黃鐘羽時號黃鐘商調；皆不可曉也。

《念奴嬌》

《念奴嬌》，元微之《連昌宮詞》云：「初過寒食一百六，店舍無煙宮樹綠。夜半月高弦索鳴，賀老琵琶定場屋。力士傳呼覓念奴，念奴潛伴諸郎宿。須臾覓得又連催，特敕街中許然燭。春嬌滿眼淚紅綃，掠削雲鬢旋裝束。飛上九天歌一聲，二十五郎吹管逐。」自注云：「念奴，天寶中名倡，善歌。每歲樓下酺宴，萬眾喧隘。嚴安之、韋黃裳輩闢易不能禁，眾樂爲之罷奏。明皇遣高力士大呼樓上曰：『欲遺念奴唱歌，邠二十五郎吹小管逐，看人能聽否？』皆悄然奉詔。然明皇不欲奪狹游之盛，未嘗置在宮禁。歲幸溫湯，時巡東洛，有司潛遣從行而已。」《開元天寶遺事》云：「念奴有色，善歌，宮伎中第一。帝嘗曰：『此女眼色媚人。』又云：『念奴每執板當席，聲出朝霞之上。』」今大石調《念奴嬌》，世以爲天寶間所製曲，予固疑之。然唐中葉漸有今體慢曲子，而近世有填《連昌宮詞》入此曲者。後復轉此曲入道調宮，又轉入高宮大石調。


《雨淋鈴》

《雨淋鈴》，《明皇雜錄》及《楊妃外傳》云：「帝幸蜀，初入斜谷，霖雨彌旬。棧道中聞鈴聲，帝方悼念貴妃，採其聲爲《雨淋鈴》曲以寄恨。時梨園弟子惟張野狐一人，善篳篥，因吹之，遂傳於世。」予考史及諸家説，明皇自陳倉入散關，出河池，初不由斜谷路。今劍州梓桐縣地名上亭，有古今詩刻記明皇聞鈴之地，庶幾是也。羅隱詩云：「細雨霏微宿上亭，兩中因感《雨淋鈴》。貴爲天子猶䰟斷，窮著荷衣好涕零。劍水多端何處去，巴猿無賴不堪聽。少年辛苦今飄蕩，空媿先生教聚螢。」世傳明皇宿上亭，雨中聞牛鐸聲，悵然而起，問黃幡綽：「鈴作何語？」曰：「謂陛下特郎當。」特郎當，俗稱不整治也。明皇一笑，遂作此曲。《楊妃外傳》又載上皇還京後，復幸華清，從宮嬪御多非舊人。於望京樓下，命華清張野狐奏《雨淋鈴》曲 。上囘顧悽然，自是聖懷耿耿，但吟「刻木牽絲作老翁，雞皮鶴髮與真同。須臾弄罷寂無事，還似人生一世中」。杜牧之詩云：「零葉飜紅萬樹霜，玉蓮開蕊暖泉香。行雲不下朝元閣，一曲《淋鈴》淚數行。」張祜詩云：「《雨淋鈴》夜卻歸秦，猶是張徽一曲新。長説上皇和淚教，月明南內更無人。」張徽即張野狐也。或謂祜詩言上皇出蜀時曲，與《明皇雜錄》、《楊妃外傳》不同。祜意明皇入蜀時作此曲，至《雨淋鈴》夜卻又歸秦，猶是張野狐向來新曲，非異説也。元微之《琵琶歌》云：「淚垂捍撥朱弦濕，冰泉嗚咽流鶯澀。因玆彈作《雨淋鈴》，風雨蕭條鬼神泣。」今雙調《雨淋鈴慢》，頗極哀怨，真本曲遺聲。


《清平樂》

《清平樂》，《松窗錄》云：「開元中，禁中初重木芍藥，得四本，紅、紫、淺紅、通白繁開。上乘照夜白，太真妃以步輦從。李龜年手捧檀板，押眾樂前，將欲歌之。上曰：『焉用舊詞爲。』命龜年宣翰林學士李白立進《清平調》詞三章。白承詔賦詞，龜年以進，上命梨園弟子約格調，撫絲竹，促龜年歌，太真妃笑領歌意甚厚。」張君房《脞説》指此爲《清平樂》曲。按明皇宣白進《淸平調》詞，乃是令白於《淸平調》中製詞。蓋古樂取聲律高下合爲三，曰清調、平調、側調，此之謂三調。明皇止令就擇上兩調，偶不樂側調故也。況白詞七字絕句，與今曲不類。而《尊前集》亦載此三絕句，止目曰《清平詞》。然唐人不深考，妄指此三絕句耳。此曲在越調，唐至今盛行。今世又有黃鐘宮、黃鐘商兩音者。歐陽炯稱，白有應製《清平樂》四首，往往是也。


《春光好》

《春光好》，《羯鼓錄》云：「明皇尤愛羯鼓玉笛，云八音之領袖。時春雨始晴，景色明麗，帝曰：『對此豈可不與他判斷！』命取羯鼓，臨軒縱擊，曲名《春光好》。囘顧柳杏，皆已微坼。上曰：『此一事不喚我作天工，可乎？』」今夾鐘宮《春光好》，唐以來多有此曲。或曰：夾鐘宮屬二月之律，明皇依月用律，故能判斷如神。予曰：二月柳杏坼久矣，此必正月用二月律催之也。《春光好》，近世或易名《愁倚闌》。


《菩薩蠻》

《菩薩蠻》，《南部新書》及《杜陽雜編》云：「大中初，女蠻國入貢，危髻金冠，纓絡被體，號『菩薩蠻隊』，遂製此曲。當時倡優}}李可及}}作菩薩蠻隊舞，文士亦往往聲其詞。」}}大中}}迺宣宗紀號也。《北夢瑣言》云：「宣宗愛唱《菩薩蠻》詞，令狐相國假溫飛卿新撰密進之，戒以勿泄，而遽言於人，由是疎之。」溫詞十四首，載《花間集》，今曲是也。李可及所製蓋止此，則其舞隊，不過如近世傳踏之類耳。


《望江南》

《望江南》，《樂府雜錄》云：李衛公爲亡妓謝秋娘撰《望江南》，亦名《夢江南》。白樂天作《憶江南》三首，第一「江南好」，第二、第三「江南憶」。自注云：「此曲亦名《謝秋娘》，每首五句。」予考此曲，自唐至今皆南呂宮，字句亦同。止是今曲兩段，蓋近世曲子無單遍者。然衛公爲謝秋娘作此曲，已出兩名。樂天又名以《憶江南》，又名以《謝秋娘》，近世又取樂天首句名以《江南好》。予嘗嘆世間有改易錯亂誤人者，是也。


《文溆子》

《文溆子》，《盧氏雜説》云：「文宗善吹小管，僧文溆爲入內大德，得罪流之。弟子收拾院中籍入家具，猶作師講聲。上採其聲製曲，曰《文溆子》。」予考《資治通鑑》：敬宗寶曆二年六月己卯幸興福寺，觀沙門文溆俗講。敬、文相繼，年祀極近，豈有二文溆哉？至所調俗講，則不可曉。意此僧以俗談侮聖言，誘聚羣小，至使人主臨觀，爲一笑之樂，死尚晚也。今黃鐘宮、大石調、林鐘商、歇指調皆有十拍令，未知孰是？而「溆」字或誤作「序」并「緒」。


《鹽角兒》

《鹽角兒》，《嘉祐雜志》云：「梅聖俞説，始教坊家人市鹽，於紙角中得一曲譜，翻之，遂以名。」今雙調《鹽角兒令》是也。歐陽永叔嘗製詞。


《喝䭾子》

《喝䭾子》，《洞微志》云：「屯田員外郎馮敢，景德三年爲開封府丞檢澇戶田，宿史胡店。日落，忽見三婦人過店前，入西畔古佛堂。敢料其鬼也，攜僕王侃詣之。延坐飲酒，稱二十六舅母者，請王侃歌送酒，三女側聽。十四姨者曰：『何名也？』侃對曰：『《喝䭾子》。』十四姨曰：『非也。此曲單州營妓教頭葛大姉所撰新聲。梁祖作四鎮時，駐兵魚臺，值十月二十一生日，大姉獻之。梁祖令李振填詞，付後騎唱之，以押馬隊，因謂之《葛大姉》。及戰，得勝囘，始流傳河北，軍中競唱。俗以押馬隊，故訛曰《喝䭾子》。莊皇入洛，亦愛此曲，謂左右曰：『此亦古曲，葛氏但更五七聲耳。』」李珣《瓊瑤集》有《鳳臺》一曲，注云：「俗謂之《喝䭾子》。」不載何宮調。今世道調宮有慢，句讀與古不類耳。


《後庭花》

《後庭花》，《南史》云：「陳後主每引賓客，對張貴妃等游宴，使諸貴人及女學士與狎客共賦新詩相贈答。采其尤艷麗者爲曲調，其曲有《玉樹後庭花》。」《通典》云：「《玉樹後庭花》、《堂堂》、《黃鸝留》、《金釵兩臂垂》，並陳後主造。恒與宮女學士及朝臣相唱和爲詩，太樂令何胥採其尤輕艷者爲此曲。」予因知後主詩，胥以配聲律，遂取一句爲曲名。故前輩詩云：「《玉樹》歌翻王氣終，景陽鐘動曉樓空。」又云：「《後庭花》一曲，幽怨不堪聽。」又云：「萬戶千門成野草，只緣一曲《後庭花》。」又云：「綵牋曾襞欺江總，綺閣塵銷《玉樹》空。」又云：「商女不知亡國恨，隔江猶唱《後庭花》。」又云：「《玉樹》歌闌海雲黑，花庭忽作青蕪國。」又云：「《後庭》餘唱落船窗。」又云：「《後庭》新聲嘆樵牧。」又云：「不知即入宮前井，猶自聽吹《玉樹花》。」吳蜀雞冠花有一種小者，高不過五六寸，或紅，或淺紅，或白，或淺白，世目曰「後庭花」。又按《國史纂異》，雲陽縣多漢離宮故地，有樹似槐而葉細，土人謂之「玉樹」。揚雄《甘泉賦》「玉樹青蔥」，左思以爲假稱珍怪者，實非也，似之而已。予謂雲陽既有「玉樹」，即《甘泉賦》中，未必假稱。陳後主《玉樹後庭花》，或者疑是兩曲，謂詩家或稱《玉樹》，或稱《後庭花》，少有連稱者。偽蜀時，孫光憲、毛熙震、李珣有《後庭花》曲，皆賦後主故事，不著宮調，兩段各四句，似令也。今曲在，兩段各六句，亦令也。


《西河長命女》

《西河長命女》，崔元範自越州幕府拜侍御史，李訥尚書餞於鑑湖，命盛小叢歌，坐客各賦詩送之。有云：「爲公唱作西河調，日暮偏傷去住人。」《理道要訣》：「《長命女西河》，在林鐘羽，時號平調。」今俗呼高平調也。《脞説》云：「張紅紅者，大曆初，隨父歌匄食。過將軍韋青所居，青納爲姬。自傳其藝，穎悟絕倫。有樂工取古《西河長命女》加減節奏，頗有新聲。未進間，先歌於青。青令紅紅潛聽，以小豆數合記其拍，紿云：『女弟子久歌此，非新曲也。』隔屏奏之，一聲不失。樂工大驚，請與相見，嘆伏不已。兼云：『有一聲不穩，今已正矣。』尋達上聽，召入宜春院，寵澤隆異。宮中號『記曲小娘子』，尋爲才人。」按此曲起開元以前，大曆間，樂工加減節奏，紅紅又正一聲而已。《花間集》和凝有《長命女》曲，偽蜀李珣《瓊瑤集》亦有之，句讀各異。然皆今曲子，不知孰爲古製林鐘羽並大曆加減者。近世有《長命女令》，前七拍，後九拍，屬仙呂調，宮調、句讀並非舊曲。又別出大石調《西河》，慢聲犯正平，極奇古。蓋《西河長命女》本林鐘羽，而近世所分二曲，在仙呂、正平兩調，亦羽調也。


《楊柳枝》

《楊柳枝》，《鑑戒錄》云：「《柳枝歌》，亡隋之曲也。」前輩詩云：「萬里長江一旦開，岸邊楊柳幾千栽。錦帆未落干戈起，惆悵龍舟更不囘。」又云：「樂苑隋堤事已空，萬條猶舞舊春風。」皆指汴渠事。而張祜《折楊柳枝》兩絕句，其一云：「莫折宮前楊柳枝，玄宗曾向笛中吹。傷心日暮煙霞起，無限春愁生翠眉。」則知隋有此曲，傳至開元。《樂府雜錄》云：白傅作《楊柳枝》。予考樂天晚年與劉夢得唱和此曲詞，白云：「古歌舊曲君休聽，聽取新翻《楊柳枝》。」又作《楊柳枝二十韻》云：「樂童翻怨調，才子與妍詞。」注云：「洛下新聲也。」劉夢得亦云：「請君莫奏前朝曲，聽唱新翻《楊柳枝》。」蓋後來始變新聲。而所謂樂天作《楊柳枝》者，稱其別創詞也。今黃鐘商有《楊柳枝》曲，仍是七字四句詩，與劉白及五代諸子所製並同。但每句下各增三字一句，此乃唐時和聲，如《竹枝》、《漁父》，今皆有和聲也。舊詞多側字起頭，平字起頭者，十之一二。今詞盡皆側字起頭，第三句亦復側字起，聲度差穩耳。


《麥秀兩岐》

《麥秀兩岐》，《文酒清話》云：「唐封舜卿性輕佻。德宗時使湖南，道經金州，守張樂燕之。執盃索《麥秀兩岐》曲，樂工不能。封謂樂工曰：『汝山民亦合聞大朝音律。』守爲杖樂工。復行酒，封又索此曲。樂工前乞侍郎舉一遍。封爲唱徹，眾已盡記，於是終席動此曲。封既行，守密寫曲譜，言封燕席事，郵筒中送與潭州牧。封至潭，牧亦張樂燕之。倡優作襤褸數婦人，抱男女筐筥，歌《麥秀兩岐》之曲， 叙其拾麥勤苦之由。封面如死灰，歸過金州，不復言矣。」今世所傳《麥秀兩岐》，今在黃鐘宮。唐《尊前集》載和凝一曲，與今曲不類。

